AZ IMAÓRÁK LITURGIÁJA
ADVENT I. VASÁRNAPJÁTÓL
URUNK MEGKERESZTELKEDÉSE ÜNNEPÉIG
 
ÁLTALÁNOS RÉSZ

 IMÁDSÁGRA HÍVÁS
 
Az Imádságra hívás elmondásának alkalma a mindennapi imádságsorozat egészének kezdetén van. Elmondjuk ugyanis vagy az Olvasmányos imaóra előtt, vagy a Reggeli dicséret előtt aszerint, hogy a kettő közül melyikkel kezdődik a liturgikus nap.
 
Vers: Nyisd meg, Uram, ajkamat,
Felelet: Hogy dicséretedet hirdesse szavam!
 
Ezután elmondjuk a 94. zsoltárt a saját antifónájával, válaszos módra. Az antifónával kezdjük, majd azt azonnal megismételjük, sőt újra meg újra elmondjuk a zsoltár minden egyes versszaka után.
 
 Egyéni zsolozsmázásban elég a zsoltár előtt elmondani az antifónát; nem szükséges tehát megismételni minden egyes versszak után.
 
 Az Imádságra hívás antifónája főünnepeken és ünnepeken a Saját vagy a Közös részben található.
 
 Szentek emléknapjain - hacsak nincs saját - tetszés szerint vehetjük az antifónát akár a Közös részből, akár a köznapról.
 
 Vasárnapi és köznapi zsolozsmában Advent I. vasárnapjától december 16-ig bezárólag:
 
Urunkat, közelgő Királyunkat, jöjjetek, imádjuk!
 
December 17-től 23-ig bezárólag:
 
Közel már az Úr, jöjjetek, imádjuk!
 
December 24-én:
 
Ma megtudjátok, hogy eljön az Úr: holnap pedig meglátjátok dicsőségét!
 
A karácsonyi idő vasárnapi és köznapi zsolozsmáiban Urunk megjelenése (Vízkereszt) főünnepéig:
 
Krisztus megszületett, jöjjetek, imádjuk!
Urunk megjelenése (Vízkereszt) főünnepétől Urunk megkeresztelkedésének ünnepéig:
 
Krisztus megjelent nekünk, jöjjetek, imádjuk!
 
 94. zsoltár
 
 Felhívás Isten dicséretére
 
 Lelkesítsétek egymást mindennap, amíg a “ma” tart
  (Zsid 3, 13).
 
(Az antifónával kezdjük és megismételjük)
 
 Jöjjetek, örvendezzünk az Úrnak, *
 és ujjongjunk üdvünk sziklája előtt!
 Lépjünk színe elé háladallal, *
 magasztaljuk őt hangos énekszóval!
 
(Megismételjük az antifónát)
 
 Mert az Úr valóban nagy Isten, *
 az összes isteneknél dicsőbb király.
 A föld mélységei az ő kezében vannak, *
 és övé a hegyek minden orma.
 Övé a tenger, az ő műve, *
 a szárazföld is az ő keze alkotása.
 
(Megismételjük az antifónát)
 
 Jöjjetek, boruljunk le, hódoljunk előtte, *
 hulljunk térdre Urunk, Alkotónk előtt,
 mert ő a mi Istenünk, *
 mi meg háza népe és kezének nyája.
 
(Megismételjük az antifónát)
 
 Bárcsak hallgatnátok ma az ő szavára: *
 “Ne legyetek kemény szívűek,
 mint Meribánál, Massza napján a pusztában, 
 ahol atyáitok megkísértettek engem, *
 és próbára tettek, bár látták számos csodámat.
 
(Megismételjük az antifónát)
 
 Negyven évig terhemre volt ez a nemzedék, *
 azt mondtam: Ez a nép tévelygő szívű.
 Nem ismerték meg utaimat, 
 ezért haragomban kimondtam eskümet: *
 Nyugalmam helyére nem juthatnak el!”
 
(Megismételjük az antifónát)
 
 Dicsőség az Atyának, a Fiúnak *
 és a Szentléleknek,
 miképpen kezdetben, *
 most és mindörökké. Ámen.
 
(Megismételjük az antifónát)
 
 A 94. zsoltár helyettesíthető a 99. 636, a 66. 707, vagy a 23. zsoltárral 599; és ha ezek valamelyike előfordulna a napi zsolozsmában, akkor ott a 94. zsoltár kerül a helyébe.
 Az Imádságra hívás zsoltára és antifónája, ha nem alkalmas a Reggeli dicséret előtt, elhagyható.
 
 OLVASMÁNYOS IMAÓRA
 
Vers: Istenem, jöjj segítségemre!
Felelet: Uram, segíts meg engem!
 
Dicsőség az Atyának, a Fiúnak és a Szentléleknek, miképpen kezdetben, most és mindörökké. Ámen. Alleluja.
 
 A fentiek elmaradnak, ha az Imádságra hívás az Olvasmányos imaórát előzi meg.
 
 HIMNUSZ
 
 Utána rögtön a megfelelő himnuszt kell mondani.
 A vasárnapi és köznapi zsolozsmában a himnusz adva van minden időszak elején.
 Főünnepeken és ünnepeken a himnusz a Saját vagy a Közös részben található.
 Szentek emléknapjain a himnusz - ha csak nincs saját - tetszés szerint vehető vagy a Közös részből, vagy a köznapról.
 
 ZSOLTÁROZÁS
 
A himnusz után zsoltározás következik. Ez három zsoltárból vagy zsoltárrészből és antifónájukból áll.
 Főünnepeken, ünnepeken és Karácsony nyolcadában minden zsoltár saját az antifónával együtt.
 Vasárnapokon és köznapokon viszont a Zsoltáros rész soros napjáról kell venni a zsoltárokat antifónáikkal együtt, Advent vasárnapjain pedig az ott közölt saját antifónákkal.
 Szentek emléknapjain is a Zsoltáros rész soros napjáról kell venni a zsoltárokat antifónáikkal, hacsak nincsen saját zsoltáruk vagy antifónájuk.
 
 ÁTVEZETŐ VERS
 
 Az átmenetet Isten szava meghallgatásához az olvasmányok előtti Átvezető vers adja meg, amely az első olvasmány előtt található.
 
 OLVASMÁNYOK
 
 Két olvasmány van. Az első egy részlet a Szentírásból, a maga Válaszos énekével, amint a napi zsolozsma kívánja, és az Időszaki részből kell venni, főünnepeken és ünnepeken pedig a Saját vagy a Közös részből veendő.
 
 A második olvasmány a szenttel kapcsolatos annak főünnepén vagy emléknapján. Egyéb alkalmakkor a második olvasmány részlet egyházatyáktól vagy egyházi íróktól: vagy magából a Zsolozsmáskönyvből a szentírási olvasmány után, vagy a Szabadon választható olvasmányok könyvéből. Az olvasmányt a megfelelő Válaszos ének követi.
 
 HIMNUSZ, TÉGED, ISTEN, DICSÉRÜNK
 
 Vasárnapokon, Karácsony nyolcadában, főünnepeken és ünnepeken a második olvasmány és Válaszos éneke után imádkozzuk a következő himnuszt:
 
 Téged, Isten, dicsérünk, * téged Úrnak ismerünk!
 Téged, örök Atyaisten, * mind egész föld áld és tisztel.
 Téged minden szép angyalok, * kerubok és szeráfkarok,
 egek és minden hatalmak, * szüntelenül magasztalnak:
 
 Szent vagy, szent vagy, * erősséges szent Isten vagy!
 Nagyságoddal telve ég s föld, * dicsőséged mindent 
betölt.
 Téged dicsér, egek Ura,* apostolok boldog kara.
 Dicséretes nagy próféták * súlyos ajka hirdet és áld. 
 Jeles mártírseregek * magasztalnak tégedet.
 Vall tégedet világszerte * szent Egyházad ezerszerte,
 ó, Atyánk, téged * s mérhetetlen nagy Fölséged,
 s azt, ki hozzánk tőled jött le: * Atya igaz Egyszülöttje,
 és áldjuk veled * vigasztaló Szentlelkedet.
 
 Krisztus, Isten Egyszülöttje, * Király vagy te mindörökre.
 Mentésünkre közénk szálltál, * szűzi méhet nem utáltál.
 Halál mérgét megtiportad, * mennyországod megnyitottad.
 Isten jobbján ülsz most széket, * Atyádéval egy fölséged.
 Onnan leszel eljövendő, * mindeneket ítélendő.
 Téged azért, Uram, kérünk, * mi Megváltónk, maradj vélünk.
 Szentjeidhez végy fel égbe, * az örökös dicsőségbe.
 
A következő rész tetszés szerint imádkozható:
 
Szabadítsd meg, Uram, néped, * 
 áldd meg a te örökséged!
Te kormányozd, te vigasztald, * 
 mindörökké felmagasztald!
Mindennap dicsérünk téged, * 
 szent nevedet áldja néped!
Bűntől e nap őrizz minket * 
 és bocsásd meg vétkeinket!
Irgalmazz, Uram, irgalmazz, * 
 híveidhez légy irgalmas!
Kegyes szemed legyen rajtunk, * 
 tebenned van bizodalmunk!
Te vagy, Uram, én reményem, * 
 ne hagyj soha szégyent érnem!
 
 ZÁRÓKÖNYÖRGÉS
 
Zárókönyörgés követi a Téged, Isten dicsérünk himnuszt, ha pedig ez nincs, a második Válaszos éneket. A zárókönyörgést a zsolozsma jellegének megfelelően az Időszaki részből, a szentek Saját vagy Közös zsolozsmájából kell venni.
 A Könyörgést felszólítás vezeti be: Könyörögjünk!
A megfelelő záradékkal így fejezzük be:
 
 Ha az Atyához intézzük:
 
A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.
 
Ha az Atyához intézzük, de a végén a Fiút említjük:
 
Aki veled él és uralkodik a Szentlélekkel egységben, Isten mindörökkön-örökké.
 
Ha a Fiúhoz intézzük:
 
Aki élsz és uralkodol az Atyaistennel és a Szentlélekkel egységben, Isten mindörökkön-örökké.
 
Felelet: Ámen.
 
Hozzátesszük, legalábbis közös zsolozsmázáskor a 
 
 Felhívást:
 V. 
 Mondjunk áldást az Úrnak!
 F. 
 Istennek legyen hála!
 
Amikor vasárnap vagy főünnep előtt hosszabb vigíliás ünneplést tartanak, a Téged, Isten, dicsérünk himnusz előtt kerülnek sorra a kantikumok és az evangélium, amint azt a Függelék, 1305. jelzi.
 
 Ha az Olvasmányos imaórát közvetlenül egy másik imaóra előtt mondják, akkor vehető az utóbbinak a himnusza; az Olvasmányos imaóra végén pedig elmarad a Könyörgés és a Felhívás, az ezt követő imaóra elején pedig a bevezető vers és a Dicsőség az Atyának...
 
 REGGELI DICSÉRET
 
 V. 
 Istenem, jöjj segítségemre!
 F. 
 Uram, segíts meg engem!
Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ
 
Utána a megfelelő himnuszt kell mondani.
 A vasárnapi és köznapi zsolozsmában, valamint Karácsony nyolcadában a himnusz adva van minden időszak elején.
 Főünnepeken és ünnepeken a himnusz a Saját vagy a Közös részben található.
 Szentek emléknapjain a himnusz - hacsak nincs saját - tetszés szerint vehető vagy a Közös részből, vagy a köznapról.
 
 ZSOLTÁROZÁS
 
 A himnusz után zsoltározás következik. Ez egy hajnali jellegű zsoltárból, egy ószövetségi kantikumból és egy dicsérő zsoltárból áll: mindegyiket a maga antifónájával kell mondani.
 A vasárnapi és köznapi zsolozsmában a Zsoltáros rész soros napjáról vesszük a zsoltárokat és a kantikumot antifónáikkal együtt. Az Adventi és a Karácsonyi idő vasárnapjain, valamint december 17-től 24-ig a köznapokon saját antifónáik vannak.
 Főünnepeken és ünnepeken, valamint Karácsony nyolcadában a zsoltárokat és a kantikumot a Zsoltáros rész I. vasárnapjáról kell venni, az antifónákat pedig a Saját vagy a Közös részből.
 Szentek emléknapjain a zsoltárokat, a kantikumot és az antifónákat a soros köznapról vesszük, hacsak nincsenek saját zsoltáraik és antifónáik.
 A zsoltározás után következik a Rövid olvasmány vagy a Hosszabb olvasmány.
 
 RÖVID OLVASMÁNY
 
Az Adventi és a Karácsonyi idő vasárnapi és köznapi zsolozsmájához a Rövid olvasmány az Időszaki részben található.
 Főünnepeken és ünnepeken a Rövid olvasmányt a Saját vagy a Közös részből kell venni.
 Szentek emléknapjain a Rövid olvasmány - hacsak nincs saját - tetszés szerint vehető vagy a Közös részből, vagy a köznapról.
 
 HOSSZABB OLVASMÁNY
 
Főleg a néppel együtt végzett ünneplés alkalmával, és tetszés szerint máskor is, egy Hosszabb olvasmány választható az Imaórák Liturgiája Általános Rendelkezéseinek 46. számában található szabály alapján.
 Néppel együtt végzett zsolozsmázás esetén rövid homília mondható az olvasmány megvilágítására.
 
 RÖVID VÁLASZOS ÉNEK - VÁLASZ ISTEN SZAVÁRA
 
 Az olvasmány, illetve homília után, ha alkalmas, szent csend iktatható be.
 Ezenkívül adva van egy válaszos éneklés, azaz a Rövid válaszos ének, amely a Rövid olvasmánnyal együtt található meg.
 Hasonló jellegű ének is helyettesítheti, amelyet a jelzett célra a Püspöki Karnak jóvá kell hagynia.
 
 EVANGÉLIUMI KANTIKUM (BENEDICTUS) 	Lk 1, 68-79
 
Ezután jön sorra az evangéliumi kantikum a maga antifónájával.
 A Benedictus-antifónát a Saját részből kell venni; szentek ünnepein - ha nincs saját antifóna - a Közös részből; szentek emléknapjain pedig tetszés szerint vehető a soros köznapról is.
 
 Ének a Messiásról és Előfutáráról
 
 Áldott az Úr, atyáink Istene, *
 mert meglátogatta és megváltotta az ő népét;
 Erős szabadítót támasztott minékünk *
 szolgájának, Dávidnak családjából.
 Amint szólott a szentek szájával, *
 ősidők óta a próféták ajka által,
 megszabadít az ellenség kezéből, *
 mindazoktól, akik gyűlölettel néznek minket;
 atyáinkkal irgalmat gyakorol, *
 hogy szent szövetségére emlékezzék,
 az esküre, amelyet Ábrahám atyánknak esküdött, *
 hogy nekünk váltja be, amit ígért;
 hogy félelem nélkül
 és megszabadulva az ellenség kezéből, *
 neki szolgálatot teljesítsünk:
 szentségben és igazságban járjunk előtte *
 napról napra, amíg élünk.
 
 Téged pedig, gyermek, 
 a fölséges Isten prófétájának fognak mondani, *
 mert az Úr előtt jársz, egyengetni az ő útját;
 az üdvösség ismeretére tanítod nemzetét, *
 hogy bocsánatot nyerjen minden bűnük
 Istenünk irgalmas szívétől, *
 amellyel meglátogat minket
 felkelő Napunk a magasságból,
 hogy fényt hozzon azoknak, akik sötétségben
 és halálos homályban ülnek,*
 lépteinket pedig a béke útjára vezérelje.
 
Dicsőség az Atyának, a Fiúnak * 
 és a Szentléleknek,
 
miképpen kezdetben, *
 most és mindörökké. Ámen.
 
A Dicsőség az Atyának dicsőítő verset szokás szerint minden kantikum végén el kell mondani, hacsak nincs másképpen jelezve.
 Az antifónát a szokásos módon meg kell ismételni.
 
 A NAPOT ÉS A MUNKÁT AZ ÚRNAK SZENTELŐ FOHÁSZOK
 
 A kantikum végeztével a Fohászok következnek.
 A vasárnapi és köznapi zsolozsmához a Fohászok az Időszaki részben találhatók,
 főünnepeken és ünnepeken pedig a Saját vagy a Közös részben.
 Szentek emléknapjain a Fohászok - hacsak nincs saját - tetszés szerint vehetők a Közös részből vagy a köznapról.
 A Fohászok után együtt mondják el az Úr imádságát, amely elé, ha alkalmas, rövid felhívás tehető, lásd Függelék 1337.
 
Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk 
az ellenünk vétkezőknek;
és ne vígy minket kísértésbe,
de szabadíts meg a gonosztól!
 
Mert tiéd az ország, a hatalom és a dicsőség
mindörökké. Ámen.
 
A Miatyánk után közvetlenül, Könyörögjünk! nélkül következik a Zárókönyörgés a Saját részből, és az 550. oldalon leírt módon zárul.
 
 Ezután, ha pap vagy diakónus vezeti a liturgiát, elbocsátja a népet:
 
Az Úr legyen veletek!
 F. 
 És a te lelkeddel!
 
Áldjon meg benneteket a mindenható Isten: az Atya, a Fiú és a Szentlélek!
 
 F. 
 Ámen.
 
Vagy a miséből vett más áldásformulát használ.
 Ha most elbocsátás következik, így folytatja:
 
Menjetek békével!
 F. 
 Istennek legyen hála!
 
Ha nincs jelen pap vagy diakónus, valamint egyéni imádkozás esetén így zárul a Reggeli dicséret:
 
Az Úr áldjon meg minket, védelmezzen minden rossztól, és vezessen el az örök életre! F. Ámen.
 
 DÉLELŐTTI, DÉLI ÉS DÉLUTÁNI,
VAGYIS NAPKÖZI IMAÓRA
 
 V. 
 Istenem, jöjj segítségemre!
 F. 
 Uram, segíts meg engem!
 
Dicsőség az Atyának. Miképpen. Alleluja.
 
 HIMNUSZ
 Ezután az imaórának megfelelő himnusz következik, ahogy az az egyes liturgikus idők elején megtalálható.
 Szentek emléknapjain ezekben az imaórákban semmit sem veszünk a szentről.
 
 ZSOLTÁROZÁS
 A himnusz után következik a zsoltározás, a zsoltárokhoz tartozó antifónákkal.
 A Zsoltáros részben kétféle zsoltárösszeállítás van: egyik a soros, másik a kiegészítő.
 A soros zsoltárösszeállítás három zsoltárból vagy zsoltárrészből áll, a Zsoltáros rész összeállítása szerint.
 A kiegészítő zsoltárösszeállítás mindig ugyanazokból a zsoltárokból áll, az úgynevezett zarándokzsoltárokból, 943.
 Aki csak egy Napközi imaórát mond, az a soros zsoltárokat veszi, még az ünnepeken is.
 Aki több Napközi imaórát mond, az egyik imaórában a soros zsoltárösszeállítást veszi, a többin a kiegészítőt.
 Főünnepeken a zsoltárokat mind a három imaórában a kiegészítő zsoltárösszeállításból kell venni. Ha azonban a főünnep vasárnapra esik, az I. hét vasárnapjának zsoltárai kerülnek sorra, 579.
 Az Úr néhány főünnepén külön zsoltárok vannak.
 A főünnepeknek saját antifónáik vannak.
 A főünnepeket kivéve az antifónák az adott időszakból vannak.
 
 RÖVID OLVASMÁNY
 
A zsoltározást a Rövid olvasmány követi.
 Az Adventi és a Karácsonyi idő vasárnapi és köznapi zsolozsmájához a Rövid olvasmány az Időszaki részben található.
 Főünnepeken és ünnepeken a Rövid olvasmány a Saját vagy a Közös részben található.
 A Rövid olvasmány után, ha alkalmasnak látszik, szent csend tartható. Ezenkívül a Rövid olvasmányt követően adva van egy Párvers, és ez közvetlenül a Rövid olvasmány után található.
 
 ZÁRÓKÖNYÖRGÉS
 
Ezután a nap saját könyörgése következik, amely előtt mondani kell: Könyörögjünk! A megfelelő záradékkal így fejezzük be:
 Ha az Atyához intézzük:
 
Krisztus, a mi Urunk által.
 
Ha az Atyához intézzük, de a végén a Fiút említjük:
Aki él és uralkodik mindörökkön-örökké.
 
Ha a Fiúhoz intézzük:
 
Aki élsz és uralkodol mindörökkön-örökké.
 
Felelet: Ámen.
 
Hozzátesszük, legalábbis közös zsolozsmázáskor a felhívást:
 
Mondjunk áldást az Úrnak!
 
 F. 
 Istennek legyen hála!
 
 ESTI DICSÉRET
 
 V. 
 Istenem, jöjj segítségemre!
 F. 
 Uram, segíts meg engem!
 
Dicsőség az Atyának. Miképpen. Alleluja.
 
 HIMNUSZ
 
Utána a megfelelő himnuszt kell mondani.
 A vasárnapi és köznapi zsolozsmában, valamint Karácsony nyolcadában a himnusz adva van minden időszak elején.
 Főünnepeken és ünnepeken a himnusz a Saját vagy a Közös részben található.
 Szentek emléknapjain a himnusz - hacsak nincs saját - tetszés szerint vehető vagy a Közös részből, vagy a köznapról.
 
 ZSOLTÁROZÁS
 
 A himnusz után zsoltározás következik. Ez két zsoltárból vagy zsoltárrészből és egy újszövetségi kantikumból áll: mindegyiket a maga antifónájával kell mondani.
 A vasárnapi és köznapi zsolozsmában a Zsoltáros rész soros napjáról vesszük a zsoltárokat és a kantikumot antifónáikkal együtt. Az Adventi és a Karácsonyi idő vasárnapjain, valamint december 17-től 24-ig a köznapokon saját antifónáik vannak.
 Főünnepeken és ünnepeken, valamint Karácsony nyolcadában a zsoltárokat és a kantikumot a Saját vagy a Közös részből vesszük.
 Szentek emléknapjain a zsoltárokat, a kantikumot és az antifónákat a soros köznapról vesszük, hacsak nincsenek saját zsoltáraik és antifónáik.
 A zsoltározás után következik a Rövid olvasmány vagy a Hosszabb olvasmány.
 
 RÖVID OLVASMÁNY
 
Az Adventi és a Karácsonyi idő vasárnapi és köznapi zsolozsmájához a Rövid olvasmány az Időszaki részben található.
 Főünnepeken és ünnepeken a Rövid olvasmányt a Saját vagy a Közös részből kell venni.
 Szentek emléknapjain a Rövid olvasmány - hacsak nincs saját - tetszés szerint vehető vagy a Közös részből, vagy a köznapról.
 
 HOSSZABB OLVASMÁNY
 
 Főleg a néppel együtt végzett ünneplés alkalmával és tetszés szerint máskor is egy Hosszabb olvasmány választható az Imaórák Liturgiája Általános Rendelkezéseinek 46. számában található szabály alapján.
 Néppel együtt végzett ünneplés esetén rövid homília mondható az olvasmány megvilágítására.
 
 RÖVID VÁLASZOS ÉNEK - VÁLASZ ISTEN SZAVÁRA
 
 Az olvasmány, illetve homília után, ha alkalmas, szent csend iktatható be.
 Ezenkívül adva van egy válaszos éneklés, azaz a Rövid válaszos ének, amely a Rövid olvasmánnyal együtt található meg.
 Hasonló jellegű ének is helyettesítheti, amelyet a jelzett célra a Püspöki Karnak jóvá kell hagynia.
 
 EVANGÉLIUMI KANTIKUM (MAGNIFICAT)	Lk 1, 46-55

Ezután jön sorra az evangéliumi kantikum a maga antifónájával.
 A Magnificat-antifónát a Saját részből kell venni; szentek ünnepein - ha nincs saját antifóna - a Közös részből; szentek emléknapjain pedig tetszés szerint vehető a soros köznapról is.
 
 A lélek az Úrban ujjong
 
 Magasztalja lelkem az Urat, *
 és szívem ujjong üdvözítő Istenemben.
 Tekintetre méltatta alázatos szolgálóleányát: *
 Íme, ezentúl boldognak hirdetnek
 az összes nemzedékek,
 mert nagyot művelt velem ő, aki Hatalmas: *
 ő, akit Szentnek hívunk.
 Nemzedékről nemzedékre megmarad irgalma azokon, *
 akik istenfélők.
 
 Csodát művelt erős karjával: *
 a kevélykedőket széjjelszórta,
 hatalmasokat elűzött trónjukról, *
 kicsinyeket pedig felmagasztalt;
 az éhezőket minden jóval betölti, *
 a gazdagokat elbocsátja üres kézzel.
 
 Gondjába vette gyermekét, Izraelt: *
 megemlékezett irgalmáról,
 melyet  atyáinknak hajdan megígért, *
 Ábrahámnak és utódainak mindörökké.
 
 Dicsőség az Atyának, a Fiúnak * 
 és a Szentléleknek,
 miképpen kezdetben, * 
 most és mindörökké. Ámen.
 
Az antifónát a szokásos módon meg kell ismételni.
 
 FOHÁSZOK VAGY KÖZBENJÁRÓ IMÁDSÁGOK
 A kantikum végeztével a Fohászok vagy Közbenjáró imádságok következnek.
 A vasárnapi és köznapi zsolozsmában a Fohászok az Időszaki részben találhatók, főünnepeken és ünnepeken pedig a Saját vagy a közös részben.
 Szentek emléknapjain a Fohászok - hacsak nincs saját - tetszés szerint vehetők a Közös részből vagy a köznapról.
 A Fohászok után együtt mondják el az Úr imádságát, amely elé, ha alkalmas, rövid felhívás tehető, lásd Függelék 1337.
 
Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk 
az ellenünk vétkezőknek;
és ne vígy minket kísértésbe,
de szabadíts meg a gonosztól!

Mert tiéd az ország, a hatalom és a dicsőség
mindörökké. Ámen.

A Miatyánk után közvetlenül, Könyörögjünk! nélkül következik a Zárókönyörgés a Saját részből, és az 550. oldalon leírt módon zárul.
 Ezután, ha pap vagy diakónus vezeti a liturgiát, elbocsátja a népet:
 
Az Úr legyen veletek!
 F. 
 És a te lelkeddel!
 
Áldjon meg benneteket a mindenható Isten: az Atya, a Fiú és a Szentlélek!
 
 F. 
 Ámen.
 
 Vagy a miséből vett más áldásformulát használ.
 Ha most elbocsátás következik, így folytatja:
 
Menjetek békével!
 F. 
 Istennek legyen hála!
 
Ha nincs jelen pap vagy diakónus, valamint egyéni imádkozás esetén így zárul az Esti dicséret:
 
Az Úr áldjon meg minket, védelmezzen minden rossztól és vezessen el az örök életre! F. Ámen.
 
 BEFEJEZŐ IMAÓRA
 
 V. 
 Istenem, jöjj segítségemre!
 F. 
 Uram, segíts meg engem!
 
Dicsőség az Atyának. Miképpen. Alleluja.
 
Dicséretes dolog most a lelkiismeret-vizsgálat, amely közös végzés esetén a mise bűnbánati formája szerint történhet.
 
 HIMNUSZ
 
 Immár a nap leáldozott,
 Teremtőnk, kérünk tégedet:
 légy kegyes, és maradj velünk,
 őrizzed, óvjad népedet.
 
 Álmodjék rólad a szívünk,
 álmunkban is te légy velünk,
 téged dicsérjen énekünk,
 midőn új napra ébredünk!
 
 Adj nékünk üdvös életet,
 szítsd fel a szív fáradt tüzét,
 a ránk törő rút éjhomályt
 világosságod rontsa szét!
 
 Kérünk, mindenható Atyánk,
 Úr Jézus Krisztus érdemén,
 ki Szentlélekkel és veled
 uralkodik, s örökre él. Ámen.
 
Vagy az Időszaki részben leírt szabály szerint:
 
 Krisztus, tündöklő nappalunk,
 az éj árnyát eloszlatod,
 kit fényből fénynek vall a hit,
 és fénnyel áldod szentjeid.
 
 Esengünk hozzád, szent Urunk,
 míg tart az éj, vigyázz reánk,
 találjunk benned pihenést,
 adj nyugodalmas éjszakát.
 
 Mikor lecsukjuk két szemünk,
 a szívünk virrasszon veled,
 őrködjék mindig jobb kezed
 hűséges híveid felett.
 
 Védelmezőnk, tekints le ránk,
 igázd le ellenségeink,
 vezesd szolgáidat, kikért
 véred váltsága volt a bér.
 
 Legyen most néked, Krisztusunk,
 és szent Atyádnak tisztelet,
 s a Szentléleknek is veled
 zengjen dicséret szüntelen. Ámen.
 
 ZSOLTÁROZÁS
 
Vasárnapok és főünnepek I. Esti dicsérete után a 4. és 133. zsoltárt, 925; II. Esti dicsérete után a 90. zsoltárt, 928. kell mondani. Karácsony nyolcadában ezen két vasárnapi Befejező imaóra közül lehet választani.
 Egyéb napokon a zsoltárok antifónáikkal megtalálhatók a Zsoltáros részben; szabad azonban az egyik vasárnapi Befejező imaórát is venni.
 
 RÖVID OLVASMÁNY
 
A zsoltározás után Rövid olvasmány van, amely a soros zsoltár után található. Ezután következik a Rövid válaszos ének.
 
 RÖVID VÁLASZOS ÉNEK
 
 V. 
 Uram, * Kezedbe ajánlom lelkemet. Uram.
 F. 
 Megváltottál minket, Urunk, hűséges Istenünk. *Kezedbe ajánlom lelkemet. Dicsőség az Atyának. Uram.
 
 EVANGÉLIUMI KANTIKUM 	Lk 2, 29-32
 
Ezután a kantikum antifónáját kell mondani.
 
 Ant. 
 Te védj meg, Istenünk, ha virrasztunk, s ha alszunk, őrizd álmunkat: hadd legyünk Krisztussal ébren, s elnyugodjunk biztonságban, békén!
 
 Krisztus a pogányok világossága és Izrael dicsősége
 
 Bocsásd el most, Uram, szolgádat, *
 szavaid szerint békességben,
 hiszen már meglátták szemeim *
 akit küldtél, az Üdvözítőt.
 Őt adtad számunkra *
 csodájára minden népnek,
 hogy fényeskedjék az egész világnak, *
 mint választott néped dicsősége.
 
Dicsőség az Atyának. Miképpen.
 
 Az antifónát a szokásos módon meg kell ismételni.
 
 ZÁRÓKÖNYÖRGÉS
 
Ezután a Zsoltáros részben található könyörgést kell elmondani: Könyörögjünk! bevezetéssel. A felelet: Ámen.
 
 Ezután az egyénileg imádkozó is elmondja az áldást:
 
A nyugodalmas éjszakát és a jó halál kegyelmét adja meg nekünk a mindenható Isten! F. Ámen.
 
 SZŰZ MÁRIA ZÁRÓ-ANTIFÓNÁI
 
Ezután a Boldogságos Szűz Mária antifónái közül kell egyet elmondani: 
 
 Alma Redemptoris Mater . . .
 
Áldunk, Megváltónknak Anyja,
nyílt kapuja fönn a magas égnek, 
és tengercsillag!
Nyújts oltalmat nékünk,
szánd meg jóra vágyó népedet!
Hisz te lettél Anyja csodálatos módon
szent és áldott Teremtődnek:
szűz azelőtt, szűz utána is,
Gábor angyal köszöntött, 
néked ávét mondván.
Szánj meg, kérünk, minden bűnöst!
 
 Vagy: Ave, Regina caelorum . . .
 
Áldott szép Úrnőnk a mennyben,
rólad angyalok ajka zengjen:
áldott gyökér, égi ajtó,
földnek drága napfényt adó!
 
Örülj, szép Szűz, dicső ékes,
nincsen más ily tiszta fényes;
szép vagy, az Úr legyen véled,
Krisztust értünk imáddal kérleld!
 
 Vagy: Salve Regina . . .
 
Üdvöz légy, Úrnőnk, irgalmasságnak asszonya!
Élet, édesség, reménycsillag, áldunk.
Most kérve kérlel Évának száműzött népe.
Hozzád sóhajtozunk, sírva és zokogva
 siralmaink völgye mélyén.
 
Hallgass meg hát, égi közbenjárónk!
Kegyes Anyánk, két szemed áldott sugarát
 fordítsd ránk végre!
És Jézust mutasd nékünk,
méhed szent gyümölcsét,
hogy őt e számkivetés múltán lássuk!
Ó áldott, ó drága, ó édes, szép Szűz Mária!
 
Az antifónák más fordításban is vehetők, amelyeket a jelzett célra a Püspöki Kar jóváhagyott:
 
 Alma Redemptoris Mater . . .
 
Üdvözítőnk édesanyja,
 mennyeknek megnyílt kapuja,
tengerjárók szép csillaga,
 Boldogságos Szűz Mária!
 
Légy segítség hű népednek!
 az elesett bűnösöknek,
ki szülője Istenednek,
 Anyja lettél Teremtődnek.
 
Mert angyali köszöntésre
 rád szállott az Úr Szentlelke.
Ekkor lett az örök Ige
 szűz méhednek szűz gyümölcse.
 
Azért, édes Istenanyja,
 légy bűnösök szószólója,
botló lábunk támasztója,
 üdvösségünk nyílt kapuja.
 
Adjunk hálát az Istennek,
 Atya, Fiú, Szentléleknek,
három személy Felségének,
 egymivoltú Istenségnek.
 
 Vagy: Ave, Regina caelorum . . .
 
Mennyországnak Királynéja, 
angyaloknak szent Asszonya,
Áldott gyökér, Szűz Mária,
üdvöz légy, Krisztus szent Anyja!
 
Teáltalad e világra
új világosság virrada.
Örülj, dicsőség virága,
kinél szebb nem jött világra.
 
Áldott légy, drágalátos Szűz!
Isten véled, szép virág, Szűz!
Mennyben szent Fiad mellett ülsz,
s tudjuk, rajtunk is könyörülsz.
 
 Vagy: Salve Regina . . .
 
Irgalmas Szűzanyánk, királynőnk, üdvöz légy,
 áldunk téged, élet, édesség, reménység.
Kik Éva bűnéért száműzésben élünk,
 e siralomvölgyből könnyek között kérünk.
Légy kegyes szószólónk, fordítsd felénk szemed
 s mutasd meg majd nékünk áldott Egyszülötted,
ó irgalmas, édes, kegyes Szűz Mária!
 
 Vagy: Salve, Regina . . .
 
Mennyországnak Királynéja,
irgalmasságnak szent anyja,
élet, édesség, reménység,
üdvöz légy, szép Szűz Mária.
 
Évának árva fiai,
számkivetett maradéki,
siralminak örökösi,
sok nyavalyáknak hajléki.
 
E siralomnak völgyében,
kik kesergünk nagy ínségben,
hozzád sóhajtunk mennyégbe,
hol vagy örök dicsőségben.
 
Azért Szószólónk, szemedet,
fordítsd hozzánk kegyelmedet,
és a te bűnös népedet
oltalmazzad, híveidet.
 
Ó édes Szűz, irgalmadat,
mutasd meg kegyes voltodat,
holtunk után szent Fiadat,
mutasd meg boldogságodat.
A NÉGY HÉTRE OSZTOTT
ZSOLTÁROS RÉSZ

 

 
 A zsoltárok négyheti ciklusa úgy kapcsolódik a liturgikus évhez, hogy az I. héttel kell indulni Advent I. vasárnapján, elhagyva az esetleg fennmaradt heteket, majd folyamatosan venni Urunk megkeresztelkedése ünnepéig.
 
 A lap alján látható vonás - jelzi a zsoltárversszak végét.
 
 I. HÉT
 
 VASÁRNAP
 
 I. ESTI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, 117.
 ZSOLTÁROZÁS
 1. antifóna
 
 Advent I. vasárnapján: 
 Hirdessétek és mondjátok a népeknek: Íme, eljön üdvözítő Istenünk.
 
 140. zsoltár, 1-9
 Imádság veszély idején
 
 Az angyal kezéből a tömjén füstje a szentek imádságával felszállt az Isten elé (Jel 8, 4).
 
 Uram, hozzád kiáltok, siess hozzám, *
 figyelj szavamra, amikor hozzád könyörgök!
 Imádságom, mint a tömjénfüst szálljon eléd, *
 kitárt kezem legyen esti áldozat!
 
 Uram, állíts szájam elé őrséget, *
 és ajkam kapujához rendelj védelmet!
 Ne engedd, hogy szívem a bűnre hajoljon, *
 hogy a cselszövőkkel szőjek gonosz terveket.
 Hogy a gonosztevők társául ne szegődjem, *
 dús lakomáikat meg sem ízlelem!
 Az igaz, ha megfedd, szeretetből teszi, 
 de a gonosz olajától fejem ne csillogjon, *
 gonosztetteikkel szemben imádsággal
 vértezem magam.
 
 Ha bíráikat a kőszikláról letaszítják, *
 kinyilvánul szavaik álnoksága.
 Mint a széttört malomkődarabok
 a földön szerteszét, *
 úgy hevernek csontjaik az alvilág szájánál. -
 De én hozzád emelem fel szemem, Uram, Istenem, *
 hozzád fordulok, ne hagyd elveszni lelkemet.
 Őrizz meg a tőrtől, amit nekem vetettek, *
 a gonosztevők csapdájától.
 
 Dicsőség az Atyának, a Fiúnak *
és a Szentléleknek,
 miképpen kezdetben, *
most és mindörökké. Ámen.
 
 A Dicsőség az Atyának dicsőítő verset szokás szerint minden zsoltár és kantikum végén el kell mondani, hacsak nincs másképp jelezve.
 
 Advent I. vasárnapján: Ant. 
 Hirdessétek és mondjátok a népeknek: Íme, eljön üdvözítő Istenünk.
 
 2. antifóna
 
 Advent I. vasárnapján: 
 Íme, szentjeivel eljön majd az Úr, és ragyogó fényesség lesz azon a napon, alleluja.
 
 141. zsoltár
 
 Te vagy a menedékem
 
 Mindezek Jézusban teljesedtek be, az ő szenvedésekor 
 (Szt. Hiláriusz).
 
 Nagy szóval az Úrhoz kiáltok, *
 nagy szóval az Úrhoz könyörgök.
 Siralmamat eléje tárom, *
 panaszomat kiöntöm előtte.
 
 Bár aggódás tölti el a lelkem, *
 de te ismered útjaimat.
 Az úton, amelyen járni szoktam, *
 tőrt vetnek titokban elém.
 Ha jobbomra tekintek, azt látom: *
 senki sincs, aki pártomat fogja.
 Zárva előttem a menekvés útja, *
 életemmel senki sem törődik. -
 
 Hozzád kiáltok, Uram, és így szólok: 
 “Te vagy az én menedékem, *
 örökségem az élők honában.
 Figyelj esengő szavamra, *
 mert meggyötörtek engem szerfölött.
 Üldözőim elől oltalmazz, *
 mert erősebbek, mint én vagyok.
 
 Szabadíts ki börtönömből, *
 hogy nevedet magasztaljam.
 Körém gyűlnek majd az igazak, *
 hogyha jót teszel velem.”
 
 Advent I. vasárnapján: Ant. 
 Íme, szentjeivel eljön majd az Úr, és ragyogó fényesség lesz azon a napon, alleluja.
 
 3. antifóna
 
 Advent I. vasárnapján: 
  Eljön az Úr nagy hatalommal, és meglátja őt minden ember.
 
 Kantikum
 Fil 2, 6-11
 
 Ének Krisztusról, Isten Szolgájáról
 
 Jézus Krisztus, isteni mivoltában, 
 Istennel való egyenlőségét
 nem tartotta olyan dolognak, *
 amelyhez mint zsákmányhoz ragaszkodjék,
 hanem szolgai alakot öltve kiüresítette önmagát, 
 az emberekhez lett hasonló, *
 külsejében olyan volt, mint egy ember.
 Megalázta önmagát, 
 engedelmes lett a halálig, *
 mégpedig a kereszthalálig.
 
 Ezért Isten felmagasztalta őt, 
 és olyan nevet adott neki, *
 amely fölségesebb minden névnél,
 hogy Jézus nevére hajoljon meg minden térd *
 a mennyben, a földön és az alvilágban,
 és minden nyelv hirdesse az Atyaisten dicsőségére, *
 hogy Jézus Krisztus az Úr.
 
 Advent I. vasárnapján: Ant. 
 Eljön az Úr nagy hatalommal, és meglátja őt minden ember.
 
Rövid olvasmány, válaszos ének, Magnificat-antifóna, fohászok és könyörgés az Időszaki részben.
 
 Az imaóra befejezése az Általános részben.
 
 IMÁDSÁGRA HÍVÁS
 
 V. 
 Nyisd meg, Uram.
 
Az Imádságra hívás zsoltára, 546, antifóna: Urunkat, közelgő Királyunkat, jöjjetek, imádjuk!, 545, vagy 118.
 
 OLVASMÁNYOS IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
Ez azonban elmarad, ha az Imádságra hívás közvetlenül az imaóra előtt van.
 HIMNUSZ, 118.
 
 ZSOLTÁROZÁS
 1. antifóna
 
 Advent I. vasárnapján: 
 Íme, eljön a fölséges Király nagy hatalommal, hogy üdvözítse a nemzeteket, alleluja.
 
 1. zsoltár
 
 Az ember kétféle útja
 
 Boldogok, akik Krisztus keresztjében bíztak, és a keresztség vizében megfürödtek (Egy II. századbeli szerző).
 
 Boldog ember, aki gonoszok tanácsát nem követi, 
 bűnösök útján nem jár, *
 csúfolkodók körében nem foglal helyet, 
 de örömét leli az Úr törvényében, *
 s éjjel-nappal róla elmélkedik. -
 Olyan ő, mint a fa dús vizű patak partján, *
 mely idejében meghozza gyümölcsét,
 levele nem fonnyad; *
 minden munkáját szerencse kíséri.
 
 Nem így az istentelen, nem így, *
 hanem mint a por, melyet szétszór a szél.
 Nem állnak meg ítéletkor a gonoszok, *
 sem a bűnösök az igazak közösségében.
 
 Mert ismeri az Úr az igazak útját; *
 de a gonoszok útja pusztulásba visz.
 
 Advent I. vasárnapján: Ant. 
 Íme, eljön a fölséges Király nagy hatalommal, hogy üdvözítse a nemzeteket, alleluja.
 2. antifóna
 
 Advent I. vasárnapján: 
 Örülj és örvendezz, Jeruzsálem leánya: Íme, fölséges Királyod eljön hozzád. Nincs miért félned, mert gyorsan eljön a te üdvösséged.
 
 2. zsoltár
 
 A diadalmas Messiás király
 
 Valóban összefogtak fölkent szolgád, Jézus ellen
                                             (ApCsel 4, 27).
 Miért zúgnak a nemzetek, *
 miért szőnek hiú terveket a népek?
 Fölkelnek a föld királyai, 
 összeesküsznek nagyjai *
 az Úr ellen és Fölkentje ellen:
 “Bilincsüket törjük le magunkról, *
 igájukat rázzuk le nyakunkról!”
 
 A Mennybenlakó csak mosolyog rajtuk, *
 az Úr kineveti őket.
 De haragjában egyszer majd rájuk rivall, *
 dörgő szava rémületbe ejti őket:
 “Királyommá magam tettem őt *
 szent hegyemen, a Sion hegyén!” -
 Az Úr végzését hirdetem: 
 ő szólt hozzám: “Fiam vagy nekem, *
 ma adtam neked életet.
 Csak kérd, és örökségül neked adom a népeket, *
 tulajdonod lesz a föld minden határa.
 Vasvesszővel verheted őket, *
 és mint a cserépedényt, összetörheted.”
 
 Nos, királyok, bölcsek legyetek, *
 ti, föld bírái, értsetek belőle:
 Szolgáljatok az Úrnak félelemmel, *
 remegő szívetek ujjongjon előtte!
 Csókoljátok lábát rettegéssel, 
 hogy haragjától el ne vesszetek, *
 ha egyszer haragja lángra lobban.
 
 Üdv és boldogság azoknak, *
 akik oltalmában bízva élnek!
 
 Advent I. vasárnapján: Ant. 
 Örülj és örvendezz Jeruzsálem leánya: Íme, fölséges Királyod eljön hozzád. Nincs miért félned, mert gyorsan eljön a te üdvösséged.
 
 3. antifóna
 
 Advent I. vasárnapján: 
 Tisztítsuk meg szívünket Királyunk eljövetelére, hogy méltóképpen álljunk majd eléje, mert íme, jön már, és nem késlekedik.
 
 3. zsoltár
 
 Az Úr az én védelmezőm
 
 Elszenderült, álomba merült, de feltámadt, mert az Úr oltalmazta őt (Szt. Iréneusz).
 
 Uram, mily sokan vannak, akik szorongatnak, *
 mily sokan támadnak ellenem.
 Sokan mondogatják rólam: *
 “Nincs menedéke Istennél!”
 
 De te, Uram, védelmező pajzsom vagy, *
 és dicsőségem, mert fejemet fölemeled.
 Hangos szóval az Úrhoz kiáltok, *
 és ő meghallgat engem szent hegyéről.
 
 Nyugovóra térek, és elalszom, *
 de fölkelek újra, mert az Úr a gyámolítóm.
 Körülvehet ezernyi nép, nem félek, *
 kelj fel, Uram, ments meg engem, Istenem!
 
 Te minden ellenségemet arcul vered, *
 a gonoszok fogát kitöröd.
 Uram, tebenned van üdvösségünk, *
 áldásod legyen népeden!
 
 Advent I. vasárnapján: Ant. 
 Tisztítsuk meg szívünket Királyunk eljövetelére, hogy méltóképpen álljunk majd eléje, mert íme, jön már, és nem késlekedik.
Átvezető vers, olvasmányok és könyörgés az Időszaki részben.
 
 REGGELI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 HIMNUSZ, 118.
 
 ZSOLTÁROZÁS
 
 1. antifóna
 
 Advent I. vasárnapján: 
 Azon a napon a hegyek édességet harmatoznak, a dombok tejjel és mézzel folynak, alleluja.
 62. zsoltár, 2-9
 
 Az Istenre szomjas lélek
 
 Az keresi virrasztva Istent, aki a sötétség cselekedeteit elveti magától.
 
 Isten, te vagy az én Istenem, *
 virrasztva kereslek.
 Terád szomjas a lelkem, testem utánad eped, *
 mint a puszta kiaszott földje.
 Szentélyedben hadd jelenjek meg előtted, *
 hogy lássam hatalmad és dicsőséged.
 Mert irgalmad többet ér, mint az élet, *
 hadd magasztaljon ezért ajkam!
 
 Neked mondok áldást, amíg csak élek, *
 a te nevedben tárom imára kezemet.
 Mint dús lakomával, teljék be lelkem, *
 ajkam ujjongjon, szám dicsőítsen téged.
 Még fekvőhelyemen is rád gondolok, *
 hajnalig rólad elmélkedem,
 mivel védelmezőm lettél, *
 és szárnyaid oltalmában örvendezem.
 
 Lelkem szorosan átölel téged, *
 és a jobbod szilárdan tart engem.
 
 Advent I. vasárnapján: Ant. 
 Azon a napon a hegyek édességet harmatoznak, a dombok tejjel és mézzel folynak, alleluja.
 
 2. antifóna
 
Advent I. vasárnapján: Hegyek és halmok, az Úrnak dicséretet zengjetek! Ujjongjon az erdő minden fája, mert eljön közénk az Isten, aki uralkodik mindörökké, alleluja.
 
 Kantikum
 Dán 3, 57-88. 56
 
 Minden teremtmény dicsérje az Urat!
 
 Dicsérjétek Istenünket, ti, összes szolgái! (Jel 19, 5).
 
 Áldja az Urat az Úr minden műve, *
 dicsérje és magasztalja örökkön-örökké!
 Áldjátok az Urat, az Úr angyalai mindnyájan; *
 áldjátok az Urat, ti, egek!
 Áldjátok az Urat, ti, vizek az égbolt fölött; *
 áldjátok az Urat, az Úr minden erői!
 Áldjátok az Urat, nap és holdvilág;  *
 áldjátok az Urat, égi csillagok!
 
 Áldjátok az Urat, záporeső és harmat; *
 áldjátok az Urat, ti, viharok!
 Áldjátok az Urat, tűz és forróság; *
 áldjátok az Urat, hideg és hőség!
 Áldjátok az Urat, dér és harmat; *
 áldjátok az Urat, fagy és nagy hideg!
 Áldjátok az Urat, jég és hóesés; *
 áldjátok az Urat, éjek és nappalok!
 Áldjátok az Urat, világosság és sötétség; *
 áldjátok az Urat, villámok és fellegek!
 
 Áldja az Urat a szárazföld; *
 dicsérje és magasztalja örökké!
 Áldjátok az Urat, hegyek és halmok; *
 áldjátok az Urat mind, amik a földből sarjadtok!
 Áldjátok az Urat, ti, források; *
 áldjátok az Urat, folyamok és tengerek!
 Áldjátok az Urat, tengeri lények,
 s minden, ami mozog a vízben; *
 áldjátok az Urat, égi madarak!
 Áldjátok az Urat, vadak és háziállatok; *
 áldjátok az Urat, ti, emberek fiai!
 
 Áldja az Urat Izrael, *
 dicsérje és magasztalja örökké!
 Áldjátok   az   Urat,  ti,  az  Úr  papjai; *
 áldjátok az Urat, ti, az Úr szolgái!
 Áldjátok az Urat, igaz szellemek és lelkek; *
 áldjátok az Urat, szentek és alázatos szívűek!
 Áldjátok az Urat, Hananja, Azarja és Misael, *
 dicsérjétek és magasztaljátok örökké!
 
 Áldjuk az Atyát és a Fiút a Szentlélekkel együtt; *
 dicsérjük és magasztaljuk örökké!
 Áldott vagy, Urunk, az égbolt fölött, *
 dicséretre méltó, dicsőséges és magasztos örökké!
 
Ennek a kantikumnak a végén nem mondjuk: Dicsőség az Atyának.

 Advent I. vasárnapján: Ant. 
 Hegyek és halmok, az Úrnak dicséretet zengjetek! Ujjongjon az erdő minden fája, mert eljön közénk az Isten, aki uralkodik mindörökké, alleluja.
 
 3. antifóna
 
 Advent I. vasárnapján: 
 Íme, a nagy Próféta eljön, és megújítja Jeruzsálemet, alleluja.
 
 149. zsoltár
 
 A szentek ujjongása
 
 Az Egyház fiai, Isten új népének fiai ujjongjanak királyukban: Krisztusban (Hesychius).
 
 Új dalt énekeljetek az Úrnak, *
 dicsérete zengjen hívei gyülekezetében.
 Teremtőjének örvendjen Izrael, *
 és Sion fiai királyuk miatt ujjongjanak.
 Dicsérjék nevét körtánccal, *
 kézidobbal s citerával zsoltárt zengjenek neki.
 Mert népében kedvét találja az Úr, *
 és a megalázottakat diadallal koszorúzza.
 
 Örvendjenek dicsőségüknek a szentek, *
 ujjongjanak nyugvóhelyükön.
 Szájuk Istent dicsérje, *
 és kétélű kard legyen a kezükben,
 hogy a pogányokon bosszút álljanak, *
 és a népeket megfenyítsék.
 Királyaikat verjék béklyóba, *
 és uraikat vasbilincsbe,
 hogy végrehajtsák rajtuk az ítéletet, amint írva van: *
 Ez lesz dicsősége összes szentjeinek!
 
 Advent I. vasárnapján: Ant. 
 Íme, a nagy Próféta eljön, és megújítja Jeruzsálemet, alleluja.
Rövid olvasmány, válaszos ének, Benedictus-antifóna, fohászok és könyörgés az Időszaki részben.
 Az imaóra befejezése az Általános részben.
 
 NAPKÖZI IMAÓRA
 V. 
 Istenem, jöjj segítségemre! Dicsőség az Atyának. Miképpen. Alleluja.
 HIMNUSZ, 119.
 
 ZSOLTÁROZÁS
 
 Antifóna az Időszaki részben.
 
 117. zsoltár
 Az ujjongás és szabadulás éneke
 
 Krisztus a kő, amelyet ti, az építők elvetettetek, mégis szegletkővé lett (ApCsel 4, 11).
 
 I.
 
 Adjatok hálát az Úrnak, mert jó, *
 mert örökké szeret minket.
 
 Mondja Izrael háza: Jó az Úr, *
 mert örökké szeret minket.
 Mondja Áron papi háza is, *
 hogy örökké szeret minket.
 Hirdessék azok is, akik félik az Urat, *
 hogy örökké szeret minket.
 
 Az Úrhoz fohászkodtam a szenvedés idején, *
 meghallgatott, és tágas útra vezetett.
 Velem van az én Uram, Istenem, *
 mitől féljek, ember mit árthat nekem?
 Velem van az Úr, aki mindenben segítőm, *
 és megláthatom,
 hogyan szégyenül meg ellenségem.
 
 Jobb az Úrnál keresni oltalmat, *
 mint emberekben bizakodni.
 Jobb az Úrnál keresni oltalmat, *
 mint hatalmasokban reménykedni.
 II.
 
 Körülvettek mind a nemzetek, *
 de az Úr nevében porba sújtom őket.
 Szorongatnak minden oldalról, *
 de az Úr nevében porba sújtom őket.
 Körülvettek, mint a méhrajok, 
 tüzük felém csapott, mint a rőzseláng, *
 de az Úr nevében porba sújtom őket.
 
 Nekem jöttek, ütlegeltek, már-már elestem, *
 de az Úr felkarolt, és megsegített.
 Az Úr erősségem és dicsőségem, *
 ő lett az én szabadítóm.
 Örömujjongástól és énektől hangosak *
 az igazak sátrai.
 
 Az Úr jobbja tett nagy dolgokat, 
 az Úr jobbja emelt föl engem, *
 az Úr jobbja művelt csodákat!
 Nem halok meg, hanem élek, *
 hogy hirdessem az Úr nagy tetteit.
 Megfenyített az Úr és megpróbált, *
 de nem adott halálra engem.
 
 III.
 
 Tárjátok ki az igazak kapuit, *
 bemegyek, hogy áldjam az Urat.
 Az Úr kapuja, íme, itt van, *
 de csak az igazak mennek át rajta.
 
 Hálát adok, mert meghallgattál engem, *
 te lettél szabadítóm.
 A kő, amelyet az építők félredobtak, *
 az lett a háznak szegletköve.
 Mindezt az Úr vitte végbe, *
 a csodát saját szemünkkel látjuk.
 Ez az a nap, amelyet az Úr adott, *
 hogy ujjongjunk és örvendezzünk. -
 
 Adj nekünk, Uram, szabadulást, *
 adj nekünk, Uram, jólétet!
 Áldott, aki az Úr nevében jön! *
 Megáldunk az Úr házából titeket.
 Isten az Úr, ő ragyog felettünk; *
 álljatok sort lombos ágakkal
 egészen az oltár szarváig!
 
 Hálát adok neked, te vagy Istenem, *
 magasztallak, Istenem, téged!
 Adjatok hálát az Úrnak, mert jó, *
 mert örökké szeret minket!
 
 A többi Napközi imaórához a Kiegészítő zsoltárok, 943.
Rövid olvasmány, párvers és könyörgés az Időszaki részben.
 Az imaóra befejezése az Általános részben.
 
 II. ESTI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, 117.
 
 ZSOLTÁROZÁS
 
 1. antifóna
 
 Advent I. vasárnapján: 
 Ujjongj, Sion leánya, és zengj éneket, Jeruzsálem népe, alleluja!
 
 109. zsoltár, 1-5. 7
 
 Pap és király a Messiás
 
 Addig kell uralkodnia, amíg ellenségeit mind lába alá nem veti (1 Kor 15, 25).
 
 Így szólt az Úr az én Uramhoz: 
 “Jobbom felől foglalj helyet, *
 míg én ellenségeidet zsámolyul vetem lábad alá.” -
 Kinyújtja az Úr Sionból hatalmad vesszejét: *
 “Ellenségeid közt uralkodjál!
 Születésed napjától tiéd a királyság 
 szentséges fényességben; *
 a hajnalcsillag előtt szültelek téged.”
 
 Megesküdött az Úr, és nem vonja vissza: *
 “Pap vagy te mindörökké
 Melkizedek rendje szerint.”
 
 Az Úr áll a te jobbod felől, *
 és eltiporja a királyokat haragja napján.
 Patakból oltja útközben szomját, *
 és újra fölemeli a fejét.
 
 Advent I. vasárnapján: Ant. 
 Ujjongj, Sion leánya, és zengj éneket, Jeruzsálem népe, alleluja!
 
 2. antifóna
 
 Advent I. vasárnapján: 
 Eljön Krisztus, a mi Királyunk, a János hirdette eljövendő Bárány.
 
 113 A. zsoltár
 Isten népe kiszabadul Egyiptomból
 
 Értsétek meg, hogy ti is kivonultatok Egyiptomból, amikor a világról lemondtatok (Szt. Ágoston).
 
 Amikor Izrael kivonult Egyiptomból, *
 Jákob háza a barbár nép közül,
 akkor lett Júda az ő szentélye, *
 és Izrael az ő országa.
 
 Ezt látva meghátrált a tenger árja, *
 és a Jordán vize visszafordult;
 a nagy hegyek, mint a kosok ugrándoztak, *
 és a halmok, mint a kis bárányok.
 
 Mi lelt téged, tenger, hogy meghátráltál, *
 és téged Jordán vize, hogy megfordultál?
 Ti, hegyek, miért ugrándoztok, mint a kosok,*
 és ti, halmok, mint a kis bárányok? -
 Reszkess, te, föld, az Úr színe előtt, *
 Jákob Istenének színe előtt,
 aki a sziklát tóvá változtatja, *
 és a szirtet vizek forrásává.
 
 Advent I. vasárnapján: Ant. 
 Eljön Krisztus, a mi Királyunk, a János hirdette eljövendő Bárány.
 
 3. antifóna
 
Advent I. vasárnapján: Íme, hamarosan eljövök, és magammal hozom a jutalmat, hogy megfizessek kinek-kinek cselekedetei szerint.
 
A következő  kantikumot Allelujá-val kell mondani, ahányszor jelezve van, ha énekelnek; éneklés nélküli zsolozsmázás esetén elegendő az Allelujá-t az egyes versszakok elején és végén venni.
 
 Kantikum
 Vö. Jel 19, 1-7
 
 A Bárány menyegzője
 
 Alleluja.
 Üdv, dicsőség és hatalom Istenünknek, *
 (F. Alleluja)
 mert igazak és jóságosak ítéletei.
 F. Alleluja (alleluja).
 
 Alleluja.
 Dicsérjétek Istenünket, ti, összes szolgái, *
 (F. Alleluja)
 és akik félve tisztelitek őt, kicsinyek és nagyok.
 F. Alleluja (alleluja).
 
 Alleluja.
 Átvette uralmát Urunk, mindenható Istenünk, *
 (F. Alleluja)
 örvendezzünk, ujjongjunk és dicsőítsük őt!
 F. Alleluja (alleluja). -
 
 Alleluja.
 Elérkezett a Bárány menyegzőjének napja, *
 (F. Alleluja)
 már fel is készült menyasszonya.
 F. Alleluja (alleluja).
 
 Advent I. vasárnapján: Ant. 
 Íme, hamarosan eljövök, és magammal hozom a jutalmat, hogy megfizessek kinek-kinek cselekedetei szerint.
 
Rövid olvasmány, válaszos ének, Magnificat-antifóna, fohászok és könyörgés az Időszaki részben.
 Az imaóra befejezése az Általános részben.
 
 I. HÉT: HÉTFŐ
 
 IMÁDSÁGRA HÍVÁS
 
 V. 
 Nyisd meg, Uram.
Az Imádságra hívás zsoltára, 546, a zsolozsmának megfelelő antifónával.
 
 OLVASMÁNYOS IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 ZSOLTÁROZÁS
 1. ant. 
 Szabadíts meg, Uram, mert irgalmas vagy!
 
 6. zsoltár
 
 A megtört szívű ember az Úr irgalmát kéri
 
 Most megrendült a lelkem... Atyám, szabadíts meg ettől az órától (Jn 12, 27).
 
 Uram, ne büntess haragodban, *
 felindulásodban ne sújts engem!
 
 Könyörülj rajtam, Uram, mert elernyedtem, *
 minden csontom remeg, gyógyíts meg, Uram!
 A lelkem is mélyen megrendült, *
 és te, Uram, még meddig késel?
 Fordulj felém, Uram, ments meg, *
 szabadíts meg, mert te irgalmas vagy!
 A holtak közt nincs, aki rólad emlékezzék, *
 a holtak országában ki dicsőít téged?
 
 Elfáradtam a sóhajtozásban, 
 éjjelente könnyekkel áztatom ágyamat, *
 könnyeimmel öntözöm fekvőhelyemet.
 Szemem a bánattól elhomályosult, *
 sok ellenségem miatt őszülök. -
 Ti, gonosztevők, távozzatok tőlem, *
 hangos sírásomat az Úr meghallotta.
 Meghallgatta az Úr könyörgésemet, *
 és imádságomat elfogadta.
 Megzavarodva piruljanak ellenségeim; *
 és nagy szégyenükben futva meneküljenek.
 
 Ant.
 Szabadíts meg, Uram, mert irgalmas vagy!
 
 2. ant. 
 Az elnyomottnak az Úr a menedéke.
 
 9 A. zsoltár
 
 Hálaének győzelemért
 
 Újra eljön ítélni élőket és holtakat.
 
 I.
 
 Hálát adok, Uram, teljes szívemből, *
 összes csodádat elbeszélem.
 Ujjongok és örvendezem benned, *
 nevedről szól énekem, fölséges Isten!
 
 Mert ellenségeim meghátrálnak, *
 elbuknak, és semmivé lesznek színed előtt.
 Magadévá tetted igazságos ügyemet, *
 trónodra ültél, mint igaz bíró.
 
 Megfenyítetted a népeket, 
 és a gonoszt megsemmisítetted, *
 még a nevüket is eltörölted mindörökre.
 Az ellenség megsemmisült, 
 városait lerontottad,
 örökre pusztasággá lettek, *
 még emlékük is elenyészett velük együtt.
 
 Az Úr azonban örökké uralkodik, *
 trónusa áll ítéletre készen.
 A világot ő ítéli meg igazságban, *
 a népeknek ő oszt méltányosan igazságot.
 
 Az elnyomottnak az Úr a menedéke, *
 a nyomorúság és szükség napjaiban
 egyetlen mentsége.
 Aki nevedet ismeri, benned bízik: *
 Uram, soha nem hagyod el a téged keresőket.
 
 Ant. 
 Az elnyomottnak az Úr a menedéke.
 3. ant. 
 Sion városának kapujában dicsőítelek.
 
 II.
 
 Énekeljetek az Úrnak, aki a Sionon lakik, *
 hirdessétek nagy tetteit a népek között.
 Ő kéri számon a vért, és jól emlékezik, *
 a szegények jajszavát nem felejti.
 
 Könyörülj rajtam, Uram; 
 lásd, mennyire szorongatnak ellenségeim, *
 de te a halál kapujából is fölemelsz!
 Sion városának kapujában 
 hadd hirdessem dicséretedet, *
 és hadd örvendjek, mert megszabadítottál.
 
 A népek a maguk ásta verembe zuhantak; 
 a hurokban, amit ők rejtettek el, *
 lábuk fennakadt.
 Megmutatta magát az Úr, ítéletet tartott, *
 a gonoszt megfogta saját keze műve.
 
 A gonoszok az alvilágba hullanak, *
 és minden nemzet, amely elfelejti Istent.
 Mert ő nem feledkezik meg a szegényekről végleg, *
 a nyomorultak reménye nem vész el örökre.
 
 Kelj fel, Uram, nehogy elbízza magát az ember, *
 szólítsd ítéletre a népeket magad elé.
 Bocsáss, Uram, rájuk rettegést, *
 tudják meg a nemzetek, hogy ők csak emberek!
 
 Ant. 
 Sion városának kapujában dicsőítelek.
Átvezető vers, olvasmányok és könyörgés a zsolozsmának megfelelően.
 REGGELI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Uram, tehozzád könyörgök, hangomat már kora reggel hallod.
 
 5. zsoltár, 2-10. 12-13
 Reggeli imádság oltalomért
 
 Az Ige bennünk lakik, azért örökre ujjonganak azok, akik őt befogadták.
 
 Nyisd meg, Uram, füledet szavamra, *
 figyelj panaszomra!
 Jusson eléd hangos kiáltásom, *
 Királyom és Istenem!
 
 Uram, tehozzád könyörgök, 
 hangomat már kora reggel hallod, *
 korán reggel hozzád esedezem, és várok.
 Istenem, te a rosszat nem akarhatod, 
 a gonosz nem lakhat közeledben, *
 színed előtt álnok meg nem állhat.
 
 Minden gonosztevőt megvetsz, 
 és megsemmisíted a képmutatót, *
 utálod, Uram, a vérszomjas és álnok embert.
 De én nagy szeretetedben bízva, 
 hajlékodba most így lépek, *
 és téged tisztelve borulok le szentélyedben.
 
 Igaz utadon vezess, Uram, ellenségeim miatt, *
 ösvényedet egyengesd előttem!
 Nincs igaz szó ezek ajkán, *
 a szívük mélye csak üres verem;
 nyitott sírüreg a torkuk, *
 gonosz nyelvükkel hízelegnek.
 
 Örvendjenek mind, akik benned bíznak, *
 ujjongjanak szünet nélkül.
 Te véded őket, ők magasztaljanak téged, *
 és akik nevedet szeretik, örvendezzenek,
 mert te, Uram, megáldod az igaz embert, *
 jóságoddal, mint pajzzsal veszed őt körül.
 
 Ant. 
 Uram, tehozzád könyörgök, hangomat már kora reggel hallod.
 
 2. ant. 
 Dicső nevedet magasztaljuk, Istenünk.
 
 Kantikum
 1 Krón 29, 10-13
 
 Csak Istené a tisztelet és a dicsőség
 
 Áldott legyen az Isten, Urunk, Jézus Krisztus Atyja
 (Ef 1, 3).
 
 Áldott légy, Uram, atyánknak, Izraelnek Istene, *
 mindörökkön-örökké!
 Tiéd, Uram, a fönség és a hatalom, *
 a dicsőség és a győzelem.
 Tiéd a dicséret, *
 mert égen és földön minden a tiéd.
 Tiéd, Uram, a királyság, *
 és minden fejedelem fölött te állsz.
 
 Tiéd a gazdagság és a dicsőség, *
 te uralkodol mindenen.
 Kezedben van az erő és a hatalom, *
 kezedben a nagyság és az uralom minden fölött.
 Most tehát, Istenünk, dicsérünk téged, *
 és dicső nevedet magasztaljuk.
 
 Ant. 
 Dicső nevedet magasztaljuk, Istenünk.
 
 3. ant. 
 Imádjátok az Urat szent ünnepi díszben!
 
 28. zsoltár
 
 Az Úr szavának dicsőítése
 
 Az égből szózat hallatszott: “Ez az én szeretett Fiam”
  (Mt 3, 17).
 
 Isten gyermekei, adjátok meg az Úrnak, *
 adjátok meg az Úrnak a dicsőítést
 és a magasztalást!
 Adjátok meg az Úrnak neve dicséretét, *
 imádjátok az Urat szent ünnepi díszben!
 
 Az Úr szava zúg a vizek árján, 
 a fönséges Isten mennydörög; *
 az Úr lebeg a nagy vizek fölött.
 Az Úr szava hatalmas, *
 az Úr szava fönséges.
 
 Az Úr szava cédrusokat tördel, *
 összetöri az Úr Libanon cédrusait.
 Úgy táncol előtte Libanon, mint egy kisborjú, *
 és a Szirjon-hegy, mint fiatal bölény.
 
 Az Úr szava tűzlángot lobbant, 
 az Úr szava megrengeti a pusztát, *
 megrengeti az Úr a Kádes-sivatagot.
 Az Úr szavától reszketve nyögnek a szarvasünők, 
 lombdíszét veszti a rengeteg erdő. *
 Templomában mindenki Isten dicséretét zengi.
 
 Az Úr trónja ott áll a vízözön fölött, *
 királyi trónján örökké ülni fog.
 Hatalmat ad népének az Úr; *
 az Úr békével áldja meg népét.
 
 Ant. 
 Imádjátok az Urat szent ünnepi díszben!
 
Rövid olvasmány, válaszos ének, Benedictus-antifóna, fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 
 NAPKÖZI IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, saját, az időszaknak megfelelően.
 
 ZSOLTÁROZÁS
 
 Antifóna az Időszaki részben.
 
 18 B. zsoltár
 Dicséret Istennek, a törvény Urának
 
 Legyetek tökéletesek, amint mennyei Atyátok tökéletes
 (Mt 5, 48).
 
 Az Úr törvénye szeplőtelen: megújítja a lelket; *
 az Úr rendelése megbízható, 
 okosságot ad a tudatlanoknak.
 Az Úr végzése igaz: megvidámítja a szívet; *
 az Úr parancsa világos: fényt gyújt a szemnek.
 
 Az Úr félelme tiszta: megmarad örökre; *
 az Úr ítélete mind igaz és igazságos,
 kívánatosabb aranynál és drágakőnél, *
 édesebb a méznél, a csorgatott lépesméznél.
 
 Szolgád belőlük merít bölcsességet, *
 megtartásuk bő jutalmat ád.
 A botlásokat ki veszi észre? 
 Rejtett bűneimtől tisztíts meg engem, *
 és őrizz meg a gőgtől: ne legyen úr rajtam!
 Tiszta leszek akkor egészen, *
 és a nagy bűnöktől megmenekülök.
 
 Ajkam szólása, szívem gondolata 
 legyen kedves előtted, *
 én Uram, segítőm és megváltóm!
 
 7. zsoltár
 Rágalmazott ember imádsága
 
 Az Úr, az igazságos Bíró már az ajtóban van (Jak 5, 9).
 I.
 
 Uram, én Istenem, tebenned remélek, *
 ments meg minden üldözőmtől,
 szabadíts meg engem;
 mint oroszlánok, el ne ragadják életem, *
 össze ne tépjenek, mert nincs szabadítóm.
 
 Uram, én Istenem, hogyha rosszat tettem, *
 és ha gonoszság tapad a kezemhez,
 hogyha rosszal viszonoztam a rosszat, *
 vagy ha ellenségemet
 kifosztva engedtem szabadon,
 akkor haragosom üldözzön és ragadjon meg, 
 életemet tiporja földre, *
 jó híremet tapossa porba!
 
 Kelj föl, Uram, haragoddal, *
 szállj szembe ellenségeim dühével.
 Állj mellém, Istenem, *
 és tarts ítéletet!
 Gyűljenek köréd a népek, 
 ülj magas trónra fölöttük: *
 az Úr ítéli meg a nemzeteket.
 
 Ítélj meg, Uram, igazságom szerint, *
 szívem teljes ártatlansága szerint!
 Legyen már vége a bűnös gazságának, 
 s erősítsd meg az igazat, *
 szívek-vesék vizsgálója, igazságos Isten!
 
 II.
 
 Oltalmamat én Istennél találom: *
 megmenti ő a tiszta szívűt.
 Isten igaz bíró, *
 szörnyű haragjától naponta félni kell.
 Lám, az ellenség kardját köszörüli, *
 megfeszíti íját, és céloz vele.
 De fegyvere őt magát teríti le, *
 a tüzes nyilak, melyeket készített. -
 Íme, rosszakarat fogamzik meg benne, *
 nyomorúságot hordoz, és bűnt hoz a világra.
 Gödröt ás, jó mélyet, *
 ám vermébe maga esik bele.
 Gonoszsága visszahull fejére, *
 gazsága saját nyakába szakad.
 Igazsága miatt dicsérem az Urat, *
 zsoltárt zengek a Fölséges nevének.
 
A többi Napközi imaórához a Kiegészítő zsoltárok, 943.
 
Rövid olvasmány, párvers és könyörgés a napnak megfelelő zsolozsmából.
 
 Az imaóra befejezése az Általános részben.
 
 ESTI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, a zsolozsmának megfelően.
 
 ZSOLTÁROZÁS
 1. ant. 
 Az Úr szeme rátekint a szegényre.
 
 10. zsoltár
 
 Az igaz az Úrban bízik
 
 Boldogok, akik éhezik és szomjazzák az igazságot, mert majd eltelnek vele (Mt 5, 6).
 
 Az Úr a menedékem, miért mondjátok nekem: *
 “Menekülj a hegyekbe, mint a madár!”?
 
 A bűnösök már kifeszítik íjukat, 
 a nyílvesszőt a húrra tették, *
 hogy a sötétben elejtsék a tiszta szívűt.
 Ha az alapfalakat is lerombolják, *
 mit tehet akkor az igaz ember?
 
 Szent templomában van az Úr, *
 az Úr trónja a mennyben áll!
 Szeme rátekint a nyomorultra, *
 pillantása az emberek fiait vizsgálja.
 Az Úr megvizsgálja az igazat és a bűnöst, *
 utálja azt, aki az erőszakot kedveli.
 Kénköves, tüzes parazsat hullat a gonoszokra, *
 pusztító vihar lesz osztályrészük.
 
 Az Úr igaz, és kedveli az igazságot, *
 és arcát meglátják az igazak!
 
 Ant. 
 Az Úr szeme rátekint a szegényre.
 2. ant. 
 Boldogok a tiszta szívűek, mert meglátják az Istent.
 
 14. zsoltár
 
 Isten előtt megállni ki méltó?
 
 Ti Sion hegyéhez járultatok, az élő Isten városához
 (Zsid 12, 22).
 
 Uram, a te hajlékodban ki lakhat? *
 A te szent hegyeden ki pihenhet?
 
 Aki feddhetetlenül él, és helyesen cselekszik, *
 akinek őszinte szíve gondolatja,
 aki álnokságot nem terjeszt nyelvével, 
 felebarátjának nem okoz ártalmat, *
 és embertársára nem szór gyalázkodást,
 
 aki a gonoszt semminek sem nézi, *
 ám becsüli az istenfélő embert,
 aki nem szeg esküt akkor sem, ha kárt vall, 
 nem kölcsönzi pénzét uzsorakamatra, *
 s nem fogad el vesztegetést ártatlan ellen.
 
 Aki így cselekszik, *
 soha meg nem inog.
 
 Ant. 
 Boldogok a tiszta szívűek, mert meglátják az Istent.
 3. ant. 
 Fiában választott ki minket Isten, hogy gyermekei legyünk.
 Kantikum
 Ef 1, 3-10
 
 A megváltó Isten
 
 Áldott legyen az Isten,
  Urunk, Jézus Krisztus Atyja, *
 aki Krisztusban minden mennyei, lelki áldással
  megáldott minket.
 
 Benne választott ki a világ teremtése előtt, *
 hogy szentek és feddhetetlenek legyünk előtte.
 
 Szeretetből eleve arra rendelt bennünket, 
 hogy Jézus Krisztus által gyermekei legyünk *
 akaratának tetszése szerint,
 
 és magasztaljuk fölséges kegyelmét, *
 amellyel megajándékozott minket szeretett Fiában.
 
 Benne nyertük el vére által a megváltást, *
 bűneink bocsánatát,
 kegyelme bőségének arányában, 
 amelyet gazdagon árasztott reánk *
 minden bölcsességgel és okossággal.
 
 Tudtunkra adta jóságos tetszése szerint *
 akaratának titkos végzését:
 
 Elhatározta ugyanis, *
 hogy amikor eljön az idők teljessége,
 Krisztusban mint főben újra egyesít mindent, *
 ami van a mennyben és a földön.
 
 Ant. 
 Fiában választott ki minket Isten, hogy gyermekei legyünk.
 
Rövid olvasmány, válaszos ének, Magnificat-antifóna,  fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 
 I. HÉT: KEDD
 
 IMÁDSÁGRA HÍVÁS
 
 V. 
 Nyisd meg, Uram.
 
Az Imádságra hívás zsoltára, 546, a zsolozsmának megfelelő antifónával.
 
 OLVASMÁNYOS IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Az Úr igazságosan ítél a szegénynek.
 
 9B. zsoltár
 
 Hálaének
 
 Boldogok vagytok, ti szegények, mert tiétek az Isten országa (Lk 6, 20).
 I.
 
 Uram, miért vagy olyan messze, *
 miért rejtőzöl el
 a nyomorúság válságos napjaiban?
 Gyötri a szegényt a kevély gonosz, *
 de belehull tervei tőrébe!
 Bűnös vágyaival dicsekszik a gonosz, *
 a kapzsi önmagát magasztalja.
 Elbizakodottságában a bűnös semmibe veszi az Urat: *
 “Úgysem kéri számon, nem számít az Isten!”
 Ez neki minden gondolata, *
 mert mindig sikerek kísérik útján.
 Oly magasak végzéseid, hogy ez föl sem éri, *
 ezért minden ellenfelét ócsárolja.
 Szívében így szól: “Meg nem rendülök, *
 nemzedékek hosszú során baj nem érhet!”
 
 Telve a szája átokkal, álnoksággal és csalárdsággal, *
 nyelve nyomorúságot és bajt okoz.
 Leshelyén ül a mellékutak mentén, *
 hogy titokban ártatlanok vérét ontsa.
 Szeme a nyomorultat kémleli, *
 leselkedik, mint a bozótban az oroszlán.
 Csapdát állít, hogy elfogja a nyomorultat, *
 a szerencsétlent rászedi, és tőrbe ejti.
 Meglapul, majd rárohan, és a nyomorult elbukik *
 az ő karja erejétől.
 Azt mondja szívében: “Isten elfelejtette, *
 arcát elfordítja, végül nem is látja.”
 
 Ant. 
 Az Úr igazságosan ítél a szegénynek.
 2. ant. 
 Uram, te számon tartasz minden kínt és könnyet.
 II.
 
 Kelj föl, Istenem, tárd ki erős karodat, *
 és a nyomorultról el ne feledkezzél!
 Miért veheti semmibe Istent a gonosz? *
 Azt mondja szívében: “Úgysem kéred számon!”
 Uram, te ezt látod, 
 te minden kínt és könnyet számon tartasz, *
 ezeket a te kezed utoléri.
 Rád hagyatkozik az elhagyott, *
 az árvának te vagy segítője.
 Törd össze a bűnösök és gonoszok kezét, *
 kérd számon bűnüket,
 hogy nyomuk se maradjon!
 
 Király az Úr örökkön-örökké, *
 a pogányok eltűnnek a föld színéről.
 A szegények kívánságát meghallgatod, Uram, *
 megerősíted szívüket, figyelmed feléjük fordul.
 Oltalmazod az árva és az elhagyott ügyét, *
 hogy ne félemlítse őket többé a földből való ember!
 Ant. 
 Uram, te számon tartasz minden kínt és könnyet.
 3. ant. 
 Az Úr beszéde tiszta, egyenes beszéd, tűzben kipróbált ezüst.
 
 11. zsoltár
 
 Oltalom kérése a kevélyekkel szemben
 
 A jóságos Atya értünk, szegényekért a saját Fiát küldte el
 (Szt. Ágoston).
 
 Segíts, Uram, mert elfogytak az igazak, *
 a hűségesek eltűntek az emberek közül.
 Hazug dolgokat beszélnek embertársuknak, *
 hamis ajakkal, kettős szívvel szólnak.
 
 Némítsa el az Úr az összes hazug ajkat, *
 és a nagyokat mondó nyelvet.
 Azokét, akik azt mondják: “A nyelvünk az erőnk, 
 mindenkor segítségünk az ajkunk, *
 vajon ki lehetne úr fölöttünk?”
 
 “A szűkölködők nyomora és a szegények sóhaja miatt 
 - így szól az Úr - most már fölkelek, *
 és szabadulást viszek annak,
 aki arra vágyódik.”
 Az Úr beszéde tiszta, egyenes beszéd, *
 salaktalan, hétszeresen megtisztított,
 tűzben kipróbált ezüst.
 
 Uram, te minket megőrzöl és megoltalmazol *
 ettől a nemzedéktől mindörökre!
 Körülöttünk nyíltan jár-kel a gonosz, *
 az emberek fiai az aljasságot magasztalják.
 
 Ant. 
 Az Úr beszéde tiszta, egyenes beszéd, tűzben kipróbált ezüst.
 
Átvezető vers, olvasmányok és könyörgés a zsolozsmának megfelelően.
 
 REGGELI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Az ártatlan kezű, a tiszta szívű mehet föl az Úr hegyére.
 
Amikor a következő zsoltárt, mint az Imádságra hívás zsoltárát már imádkoztuk, helyébe a 94. zsoltárt kell venni, 546.
 
 23. zsoltár
 
 Az Úr bevonul a templomba
 
 Megnyíltak az ég kapui Krisztusnak test szerint való felvétele miatt (Szt. Iréneusz).
 
 Az Úré a föld és mind, ami betölti, *
 a földkerekség és mind, aki lakja,
 mert tengerek fölé ő rakta alapját, *
 ő állította folyóvizek fölé.
 
 Ki mehet föl az Úr hegyére, *
 ki állhat meg az ő szent helyén?
 Az ártatlan kezű, a tiszta szívű, 
 aki nem veszi hiába Isten nevét, *
 és hamis esküt nem esküszik.
 Az nyer áldást az Úrtól, *
 és üdvösséget szabadító Istenétől.
 Ez az istenkeresők népe, *
 amely kutatja arcát Jákob Istenének.
 
 Emeljétek föl fejeteket, kapuk, 
 táruljatok föl, örök kapuk: *
 a dicsőség királya bevonul.
 Kicsoda ez a dicsőség királya? *
 Az Úr, az erős és hatalmas, 
 az Úr, aki hatalmas a csatákban.
 
 Emeljétek föl fejeteket, kapuk, 
 táruljatok föl, örök kapuk: *
 a dicsőség királya bevonul.
 Kicsoda ez a dicsőség királya? *
 A Seregek Ura a dicsőség királya.
 
 Ant. 
 Az ártatlan kezű, a tiszta szívű mehet föl az Úr hegyére.
 
 2. ant. 
 Tetteitekkel magasztaljátok a mindenség Királyát!
 
 Kantikum
 Tób 13, 1-10
 
 Isten megfenyít, de meg is vigasztal

 
 Legyen áldott az Isten és Urunk, Jézus Krisztus Atyja, aki minket nagy irgalmában új életre hívott (1 Pét 1, 3).
 
 Nagy vagy, Uram, örökké, *
 a te uralmad mindörökké fennmarad.
 Megversz, de meg is gyógyítasz, 
 letaszítasz az alvilágba, *
 de erőd onnan is kihozhat,
 és nincs, aki elmenekülhet kezedből.
 
 Áldjátok az Urat, ti, Izrael fiai, *
 a nemzetek színe előtt dicsérjétek,
 mert azért szórt titeket
 az őt nem ismerő nemzetek közé, *
 hogy csodálatos műveit hirdessétek,
 és megtanítsátok őket, *
 hogy nincs más mindenható Isten rajta kívül!
 
 Megvert minket bűneink miatt, *
 de meg is gyógyít, mert jóságos.
 Nézzétek meg, hogy mit tett velünk, 
 félve és rettegve dicsérjétek őt, *
 és tetteitekkel magasztaljátok az örök Királyt.
 
 Én pedig rabságom földjén áldom őt, *
 mert megmutatta nagylelkűségét
 a bűnös népen.
 Térjetek meg tehát, bűnösök, 
 Isten előtt igazságban járjatok, *
 higgyétek, hogy jóságát megmutatja rajtatok!
 
 Én magam is egész szívvel *
 őbenne örvendezem.
 Áldjátok az Urat, összes választottai, *
 örömnapot ülve dicsérjétek őt!
 
 Ant. 
 Tetteitekkel magasztaljátok a mindenség Királyát!
 
 3. ant. 
 A szentekhez dicséret illik.
 
 32. zsoltár
 
 A gondviselő Isten dicsérete
 
 Minden általa lett (Jn 1, 3).
 
 Örvendjetek, igazak, az Úrban, *
 a szentekhez dicséret illik.
 Dicsérjétek Istent citerával, *
 tízhúrú hárfán zengjétek fölségét.
 Előtte új dalt énekeljetek, *
 daloljatok neki szép öröméneket zengve!
 
 Mert az Úr igéje sziklaszilárd, *
 minden tettét hűség vezeti.
 Az igazlelkűséget és a törvényt szereti, *
 telve van a föld az Úr irgalmával.
 Az egek az Úr szavára lettek, *
 szája leheletére csillagseregük.
 Mintegy tömlőbe gyűjti a tenger vizét, *
 mederbe zárja örvénylő hullámait. -
 Az egész föld félje az Urat, *
 reszkessen előtte minden földlakó,
 mert csak szólt, és meglettek, *
 parancsolt, és létrejöttek.
 Semmivé teszi az Úr a pogányok szándékát, *
 meghiúsítja a népek terveit.
 Ám az Úr szándéka megmarad örökre, *
 szívének gondolata nemzedékről nemzedékre.
 
 Boldog a nemzet, amelynek Istene az Úr, *
 a nép, amelyet örökségül választott.
 Letekint Isten a mennyből, *
 s látja mind az emberfiakat.
 Lakóhelyéről szemléli *
 minden lakóját a földnek:
 ő alkotta mindnyájuk szívét, *
 jól ismeri minden tettüket.
 
 Nem a nagy sereg hoz győzelmet a királynak, *
 nem roppant ereje védi meg a hőst.
 Csalódik, aki lovától vár segítséget, *
 bármilyen erős az, nem biztos menedék.
 Az Úr szeme ügyel az istenfélőkre, *
 akik az ő irgalmában bíznak.
 Megmenti lelküket a haláltól, *
 és táplálja őket éhínség idején.
 
 A mi lelkünk az Úrra hagyatkozik, *
 ő a mi segítőnk, a mi oltalmunk,
 benne örvend a szívünk, *
 az ő szent nevében remélünk.
 Maradjon velünk, Uram, szereteted, *
 mert mi is benned reménykedünk.
 
 Ant. 
 A szentekhez dicséret illik.
 
Rövid olvasmány, válaszos ének, Benedictus-antifóna, fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 
 NAPKÖZI IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ saját, az időszaknak megfelelően.
 
 ZSOLTÁROZÁS 
 
 Antifóna az Időszaki részben.
 
 118. zsoltár, 1-8
 I. (Alef)
 
 Elmélkedés az Úrnak a Törvényben adott igéjéről
 
 Az az Isten iránti szeretet, hogy megtartjuk parancsait
  (1 Jn 5, 3).
 Azok a boldogok, akiknek tökéletes az útjuk, *
 akik az Úr törvénye szerint élnek.
 Azok a boldogok, akik intelmeit megfogadják, *
 és akik őt keresik teljes szívükből.
 Alávaló dolgot ezek nem művelnek, *
 hanem az ő útjain járnak.
 Azt parancsoltad nekünk, *
 hogy pontosan megtartsuk tanításodat.
 Adj jó irányt útjaimnak, *
 hogy mindig akaratodat kövessem.
 Akkor sosem vallok szégyent, *
 ha minden parancsodat szemem előtt tartom.
 Azért adok hálát neked tiszta szívből, *
 mert igaz végzéseidre megtanítasz.
 Amit elrendeltél, azt megtartom, *
 csak te ne hagyj el soha engem!
 
 12. zsoltár
 
 Az Úrban bízó ember panasza
 
 Töltsön el benneteket a reménység Istene teljes örömmel
 (Róm 15, 13).
 Meddig lesz még, Uram, hogy nem törődöl velem? *
 Meddig, hogy elfordítod tőlem arcodat?
 Meddig rejtsem gondjaimat lelkembe, 
 fájdalmamat szívembe naphosszat? *
 Meddig kevélykedik még rajtam ellenségem?
 
 Nézz rám, és hallgass meg, én Uram, Istenem! *
 Tartsd meg szemem ragyogását,
 ne jöjjön rám halálos álom,
 ne mondhassa ellenségem: “Legyőztem!” *
 Sanyargatóim se ujjongjanak, hogy ingadozom.
 
 Mert én hűségedben bízom. 
 Hadd örvendjen szívem, hogy megszabadítasz; *
 énekelek majd neked, Uram,
 mert gondomat viseled.
 
 13. zsoltár
 
 Az istentelenek oktalansága
 
 Amikor elhatalmasodik a bűn, túlárad a kegyelem
 (Róm 5, 20).
 
 Az oktalan így  gondolkodik magában: “Nincs Isten!” 
 Megromlottak, utálatos dolgokat művelnek, *
 aki jót cselekedne, senki sincs olyan.
 Az Úr a mennyből letekint az emberekre, *
 hogy lássa: van-e köztük értelmes, 
 aki keresi az Istent.
 
 Mind rossz útra tértek, megromlottak mind, *
 nincs, aki jót tenne, nincs egyetlen egy sem.
 Hát nem térnek észre a gonosztevők, *
 akik mint kenyeret, pusztítják népemet?
 
 Nem fohászkodnak az Úrhoz, 
 de fognak még reszketvén reszketni, *
 mert az Úr az igazak mellett áll.
 A védtelen ember szándékát ti megzavarnátok, *
 ám az Úr lesz annak menedéke.
 Bárcsak jönne már üdvösség Sionból Izraelnek! 
 Ha egyszer az Úr jóra fordítja népe sorsát, *
 ujjong majd Jákob, és örül Izrael.
A többi Napközi imaórához a Kiegészítő zsoltárok, 943.
Rövid olvasmány, párvers és könyörgés a napnak megfelelő zsolozsmából.
 Az imaóra befejezése az Általános részben.
 
 ESTI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Az Úr győzelmet adott Fölkentjének.
 
 19. zsoltár
 
 Imádság a király győzelméért
 
 Aki segítségül hívja az Úr nevét, üdvözül 
 (ApCsel 2, 21).
 
 Hallgasson meg téged az Úr a gyötrelem napján, *
 Jákob Istenének neve oltalmazzon!
 Ő küldjön neked segítséget szentélyéből, *
 oltalmazzon Sionból téged!
 
 Emlékezzék minden áldozatodra, *
 égőáldozataidat vegye szívesen!
 Töltse be szíved vágyait, *
 és váltsa valóra minden tervedet!
 
 Hadd örvendezzünk győzelmednek, 
 Istenünk nevében hadd lengessünk zászlót; *
 teljesítse az Úr minden kérésedet!
 Most már látom: az Úr győzelmet adott Fölkentjének, 
 égi szentélyéből őt meghallgatta *
 szabadító jobbjának erejével.
 
 Ezek harci szekereikben, azok meg lovaikban bíznak, *
 mi ellenben Urunk, Istenünk nevét 
 hívjuk segítségül!
 Ők meginognak, és elesnek, *
 mi pedig fölkelünk, és állva maradunk.
 
 Urunk, tartsd meg a királyt, *
 és hallgass meg, amikor hozzád kiáltunk!
 
 Ant.
 Az Úr győzelmet adott Fölkentjének.
 
 2. ant. 
 Hatalmadat zengjük, énekeljük.
 
 20. zsoltár, 2-8. 14
 
 Hálaadás a király győzelméért
 
 Amikor Krisztus feltámadt, életet kapott és a napok hosszú sorát mindörökre (Szt. Iréneusz).
 
 Urunk, hatalmadnak örvend a király, *
 és ujjongva ujjong segítséged miatt.
 Szíve vágyát betöltötted, *
 nem tagadtad meg ajka óhaját.
 Kitüntetted boldogító áldásoddal, *
 színarany koronát tettél a fejére.
 Életet kért tőled, és te megadtad neki *
 a napok hosszú sorát mindörökre.
 
 Oltalmad alatt nagy az ő dicsősége, *
 méltóságot és díszt árasztasz reá.
 Áldássá teszed őt mindörökre, *
 örömmel töltöd el színed előtt.
 Mivel a király az Úrra hagyatkozik, *
 a Fölséges irgalma nem hagyja inogni.
 
 Kelj föl, Urunk, hatalmaddal, *
 mi pedig éneklünk, 
 zsoltárt zengünk nagy tetteidről.
 
 Ant.
 Hatalmadat zengjük, énekeljük.
 
 3. ant. 
 Istenünk országává és papjaivá tettél minket, Urunk.
 
 Kantikum
 Jel 4, 11;  5, 9. 10. 12
 
 A megváltottak hálaéneke
 
 Méltó vagy, Urunk, Istenünk, *
 hogy a dicsőség, a tisztelet
 és a hatalom tied legyen,
 mert a mindenséget te alkottad, *
 akaratod hívott létre és teremtett mindent.
 
 Méltó vagy, Uram, hogy átvedd a könyvet, *
 és feltörd pecsétjeit,
 mert megöltek, 
 de megváltottál minket Istennek véred árán *
 minden törzsből, nyelvből, népből és nemzetből.
 Istenünk országává és papjaivá tettél minket, *
 és uralkodni fogunk a földön.
 
 Méltó a Bárány, akit megöltek, 
 hogy övé legyen a hatalom,
  a gazdagság és a bölcsesség, *
 az erő, a tisztelet, a dicsőség és az áldás!
 
 Ant. 
 Istenünk országává és papjaivá tettél minket, Urunk.
 
Rövid olvasmány, válaszos ének, Magnificat-antifóna, fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 
 I. HÉT: SZERDA
 
 IMÁDSÁGRA HÍVÁS
 
 V. 
 Nyisd meg, Uram.
Az Imádságra hívás zsoltára, 546, a zsolozsmának megfelelő antifónával.
 
 OLVASMÁNYOS IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Szeretlek, Uram, én erősségem! 
 
 17. zsoltár, 2-30
 
 Hálaadás a szabadulásért és a győzelemért
 
 Abban az órában heves földrengés támadt (Jel 11, 13).
 
 I.
 
 Szeretlek, Uram, én erősségem! *
  Uram, erősítőm, menedékem, szabadítóm!
 Istenem, segítőm, akiben remélek, *
 oltalmazóm, hatalmas szabadítóm és pártfogóm!
 Segítségül hívlak, áldott Istenem, *
 s akkor ellenségeimtől megszabadulok.
 
 Rám zúdultak a halál hullámai, *
 pusztító áradat rettent engem.
 Rám tekeredtek az alvilág kötelékei, *
 hurkot vetett nyakamra a halál.
 Nyomorúságomban az Urat szólítottam, *
 Istenemhez kiáltottam.
 Templomában szavamat meghallotta, *
 s kiáltásom színe elé, füléig hatolt.
 
 Ant. 
 Szeretlek, Uram, én erősségem!
 
 2. ant. 
 Megszabadított az Úr, mert kedvét leli bennem.
 
 II.
 
 Megindult és megrendült a föld, 
 a hegyek alapja rengett, és megingott, *
 mert Isten haragra gyúlt.
 Orrából füst lövellt, 
 szájából emésztő tűz; *
 perzselő parázs izzott benne.
 Lehajlította az eget, és leszállt, *
 lába sötét felhőre lépett.
 
 Kerubra hágott, úgy röpült, *
 szelek szárnyán siklott tova.
 Homályba burkolózott; 
 mint valami sátor, úgy takarta őt *
 sötétlő víz, égi felhő.
 Arcának fényétől a felhők szétfutottak, *
 jégeső zuhogott és tüzes villám.
 
 Mennydörgött az égből az Úr, 
 megzengette hangját a Fölséges, *
 jégeső zuhogott és tüzes villám.
 Nyilait hullatta, és szétszórta őket, *
 villámait szórta, és rájuk ijesztett.
 Előtűntek a vizek medrei, *
 feltárultak a földkerekség alapjai
 az Úr feddő szavától, *
 tomboló haragja viharától.
 
 Lenyúlt a magasból, s megragadott engem, *
 az áradó vizekből magához emelt.
 Kiragadott szörnyű ellenségeim közül, 
 azok közül, akik gyűlölnek, *
 és erősebbek, mint én vagyok.
 Sanyarúságom idején rám törtek, *
 az Úr azonban oltalmamra kelt,
 kivezetett biztonságos helyre, *
 megszabadított, mert kedvét leli bennem.
 
 Ant. 
 Megszabadított az Úr, mert kedvét leli bennem.
 3. ant. 
 Mécsvilágot gyújtasz nekem, és a sötétet földeríted, Istenem.
 III.
 
 Megjutalmazott az Úr igaz voltom szerint, *
 és megfizetett tiszta kezemért,
 amiért az Úr ösvényein jártam, *
 és gonoszul nem hagytam el Istenemet,
 mert szemem előtt áll minden törvénye, *
 és parancsait el nem vetettem.
 Szeplőtelen voltam előtte, *
 és a gonosztól őrizkedtem.
 Megjutalmazott az Úr igaz voltom szerint, *
 mivel kezem tiszta maradt szeme előtt.
 
 A szenthez szent vagy, *
 a jóhoz jóságos,
 a tisztához tiszta, *
 ám a ravasznak túljársz az eszén.
 Megszabadítod a megtiport népet, *
 de a nagyralátó kevélyt megalázod.
 Mécsvilágot gyújtasz nekem, Uram, *
 fénysugarat adsz nekem, Istenem, a sötétségben.
 Ha velem vagy, rárontok az ellenség hadára, *
 Istenemmel együtt fölhágok a várfalakra is.
 
 Ant.
 Mécsvilágot gyújtasz nekem, és a sötétet földeríted, Istenem.
Átvezető vers, olvasmányok és könyörgés a zsolozsmának megfelelően.
 
 REGGELI DICSÉRET
 
 V. 
 Istenem, jöjj segítségemre!  Dicsőség az Atyának. Miképpen. Alleluja.
Ez azonban elmarad, ha az Imádságra hívás közvetlenül az imaóra előtt van.
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Istenünk, a te fényedben látjuk az igazi fényt.
 
 35. zsoltár
 
 A bűnös gonoszsága és Isten jósága
 
 Aki engem követ, nem jár többé sötétségben, hanem övé lesz az élet világossága (Jn 8, 12).
 
 Gonoszság suttog a gonosznak a szíve mélyén, *
 szeme előtt nincs istenfélelem.
 
 Önmagát ámítva tetszeleg magában, *
 hogy föl ne fogja és meg ne utálja vétkét.
 Száján a szó csalás és gonoszság, *
 eszébe sem jut már, hogy jót tegyen.
 Fekvőhelyén is gonoszságot forral, 
 nem a jó úton jár, *
 és nem veti meg a rosszat.
 
 Uram, jóságod felér az égig, *
 a fellegekig a te hűséged.
 Igazságod olyan, mint a hatalmas hegyek, 
 ítéleteid oly mélyek, mint a tenger; *
 embernek, állatnak, Uram, te vagy fenntartója.
 
 Istenünk, szereteted a mi nagy kincsünk, *
 szárnyad árnyékában nyernek oltalmat
 az emberek.
 Házad gazdagságától megittasodnak, *
 gyönyörűséged patakját adod italul nekik,
 mert tenálad van az élet forrása, *
 s a te fényedben látjuk az igazi fényt.
 
 Maradj hűséges azokhoz, akik ismernek téged, *
 és légy igazságos a tiszta szívűekhez.
 Ne taposson el engem a gőgös lába, *
 ne ingasson meg a bűnösök keze.
 Lám, a gonosztevők porba hullanak, *
 elesnek, és többé föl sem kelnek.
 
 Ant. 
 Istenünk, a te fényedben látjuk az igazi fényt.
 
 2. ant. 
 Nagy vagy, Urunk, nagy fölségű és hatalmas!
 
 Kantikum
 Jud 16, 2-3. 15-19
 
 Az Úr, a világ Teremtője oltalmazza népét
 
 Új éneket énekeltek (Jel 5, 9).
 
 Kezdjetek rá dobbal az Úr dicséretére, *
 az Úrnak lantkísérettel énekeljetek!
 Új éneket zengjetek neki, *
 dicsérjétek, és magasztaljátok nevét!
 Ő az Úr, aki eldönti a háborúkat, *
 az ő neve: az Úr!
 
 Az Úrnak himnuszt énekeljünk, *
 új dalt énekeljünk Istenünknek.
 Nagy vagy, Adonáj, Urunk, 
 nagy fölségű és hatalmas, *
 akit senki le nem győzhet!
 
 Neked szolgáljon minden teremtményed, *
 mert csak szóltál, és azok lettek;
 elküldted leheletedet, és minden létrejött, *
 szavadnak senki sem állhat ellen.
 
 A hegyek alapjaikban megrendülnek
 a vizekkel együtt, *
 a sziklák viaszként megolvadnak színed előtt.
 De akik téged félnek, *
 nagyok lesznek színed előtt mindörökké!
 
 Ant. 
 Nagy vagy, Urunk, nagy fölségű és hatalmas!
 
 3. ant. 
 Ujjongjatok Istennek dicsérő szóval!
 
 46. zsoltár
 
 Isten a mindenség királya
 
 Ott ül az Atyának jobbján, és országának nem lesz vége.
 
 Tapsoljatok, nemzetek, mindnyájan, *
 ujjongjatok Istennek dicsérő szóval,
 mert magasztos az Úr és félelmetes, *
 nagy király az egész földön.
 
 A népeket uralmunk alá vetette, *
 és a nemzeteket lábunkhoz alázta.
 Örökséget választott nekünk, *
 hogy dicsekedjék vele Jákob, akit szeret.
 Ujjongással vonult be Isten, *
 fölment az Úr harsonaszóval.
 
 Zengjetek dalt Istennek, zengjetek, *
 zengjetek dalt királyunknak, zengjetek!
 Mert Isten az egész föld királya, *
 zengjetek neki éneket.
 
 Isten országol a nemzetek fölött, *
 szentséges trónján ül az Isten.
 A népek fejedelmei egybegyűlnek előtte *
 Ábrahám Istenének népével,
 mert Istené a földön minden hatalom: *
 fölségesebb senki sincs nála.
 
 Ant. 
 Ujjongjatok Istennek dicsérő szóval!
 
Rövid olvasmány, válaszos ének, Benedictus-antifóna, fohászok és könyörgés a napnak megfelelő zsolozsmából.
 Az imaóra befejezése az Általános részben.
 
 NAPKÖZI IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 HIMNUSZ saját, az időszaknak megfelelően.
 ZSOLTÁROZÁS
 Antifóna az Időszaki részben.
 118. zsoltár, 9-16
 
 II. (Beth)
 
 Bűntől az ifjú hogyan tisztíthatja meg útját? *
 Csak úgy, ha megtartja tanításodat.
 Buzgó szívvel csak téged kereslek, *
 ne engedd, hogy parancsaidtól eltérjek.
 
 Beírtam szívem rejtekébe intéseidet, *
 hogy ne vétkezzem ellened.
 Bő áldás vagy nekem, Uram, *
 taníts meg tetszésed szerint élnem.
 
 Beszédes ajkamon szüntelen *
 a te ajkad igéit ismételgetem.
 Bizonyságaid útján boldogabb vagyok, *
 mint akármilyen gazdagságban.
 
 Bensőmben törvényeidet forgatom, *
 elmélkedem útjaidról.
 Boldogságomat csak igaz igédben találom, *
 szavaidat nem felejtem.
 
 16. zsoltár
 
 Ments meg, Uram, a gonoszoktól!
 
 Földi életében imádkozott, és meghallgatásra talált
  (Zsid 5, 7).
 
 I.
 
 Hallgasd meg, Uram, igaz ügyemet, *
 figyelj könyörgő szavamra.
 Imádságom felé hajoljon füled, *
 mert nem csalárd az én ajkam.
 Színed előtt hangozzék felmentő ítélet rólam, *
 hiszen szemed az igazságot nézi.
 
 Vizsgáld meg szívemet, látogass meg éjjel, 
 tűzpróbának vess alá, *
 nem lelsz bennem gonoszságot.
 Szám nem beszél az emberek dolgairól, *
 ajkad igéi miatt őrizkedem az erőszakosok útjától.
 Lépteimet ösvényedhez szabom, *
 lábam így meg nem inoghat.
 
 Hozzád kiáltok, mert te meghallgatsz, Istenem, *
 fordítsd felém füledet, hallgasd meg szavam!
 Csodás jóságodat mutasd meg, *
 az ellenségtől jobbod megmenti a benned bízót.
 Óvj engem, mint szemed fényét, 
 szárnyad árnyékában védj meg engem *
 a gonoszoktól, akik szorongatnak.
 
 II.
 
 Halálos ellenségeim körülvettek, 
 elnehezült szívüket bezárták, *
 szájukból kevélység árad.
 Sarkamban vannak, körülvesznek, *
 szemük azt vizsgálja,
 hogyan tiporhatnának földre.
 Olyanok, mint a prédára éhes oroszlán, *
 mint a rejtekben lapuló oroszlánkölyök.
 
 Kelj fel, Uram, szállj szembe velük, terítsd le őket, *
 kardoddal mentsd meg életemet a gonosztól!
 E halandóktól oltalmazz, Uram, kezeddel, *
 e halandóktól, akiknek osztályrészük
 csak ez az élet.
 Amit nekik szántál, töltsd meg azzal gyomrukat, *
 lakjanak jól fiaik,
 és ami megmaradt, hagyják gyermekeikre.
 De én igaz voltomban látom meg arcodat, *
 és színed látása tölt el, ha felébredek.
 
A többi Napközi imaórához a Kiegészítő zsoltárok, 943.
Rövid olvasmány, párvers és könyörgés a napnak megfelelő zsolozsmából.
 Az imaóra befejezése az Általános részben.
 ESTI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Világosságom és üdvösségem az Isten, kitől félnék? 
 26. zsoltár
 
 Bizalom a megpróbáltatások idején
 
 Nézd, ez az Isten hajléka az emberek között!  (Jel 21, 3).
 
 I.
 
 Világosságom és üdvösségem az Isten, *
 kitől félnék?
  Életemnek az Úr az oltalma, *
 kitől rettegnék?
 Ha a gonoszok rám törnek, *
 hogy felfalják testemet,
 akkor ellenségeim és gyötrőim *
 meginognak, és semmivé lesznek.
 Egész tábort állíthatnak ellenem, *
 nem fél a szívem.
 Ádáz harcra kelhetnek ellenem, *
 én akkor is remélek!
 
 Csak egyet kérek az Úrtól, egy a vágyam: *
 hogy az Úr házában lakjam életem
 minden napján,
 hogy élvezhessem az Úr édességét, *
 és szemlélhessem szent templomát.
 
 Mert sátrában rejt el engem a balsors idején, 
 búvóhelyet ad hajlékának rejtekén, *
 kősziklára állít engem.
 Most már fölemelkedik a fejem *
 ellenségeim fölé, akik körülvesznek.
 Hajlékában dicsőítő áldozatot mutatok be, *
 énekelek, és zsoltárt zengek az Úrnak.
 
 Ant. 
 Világosságom és üdvösségem az Isten, kitől félnék?
 2. ant. 
 A te arcodat keresem, Uram; ne fordulj el tőlem!
 
 II.
 
 Néhányan felálltak, és hamis tanúságot tettek Jézus ellen
  (Mk 14, 57).
 
 Halld meg, Uram, hívó hangomat, *
 könyörülj rajtam, és hallgass meg engem!
 Szívem rólad mondta: 
 “Keressétek az ő arcát!” *
 A te arcodat keresem, Uram.
 
 Ne rejtsd el előlem arcodat, *
 ne fordulj el haragodban szolgádtól!
 Segítségem te vagy, el ne taszíts, *
 ne hagyj magamra, megmentő Istenem!
 Még ha apám és anyám el is hagyna, *
 az Úr akkor is magához ölel engem.
 
 Ösvényedre taníts meg, Uram, *
 ellenségeim miatt vezess igaz úton.
 
 Ne szolgáltass ki engem azoknak, akik gyötörnek, 
 mivel hamis tanúk lépnek föl ellenem, *
 és olyanok, akik bosszút lihegnek.
 
 De én hiszem, hogy meglátom az Úr javait *
 az élők országában.
 Hagyatkozz az Úrra, bátran cselekedj, *
 szíved legyen erős, és bízzál az Úrban!
 
 Ant. 
 A te arcodat keresem, Uram; ne fordulj el tőlem!
 3. ant. 
 Ő az egész teremtés elsőszülöttje, övé az elsőség mindenben.
 
 Kantikum
 Kol 1, 12-20
 
 Krisztus minden teremtmény elsőszülöttje, elsőszülött a halottak közül
 
 Adjunk hálát az Atyaistennek, 
 aki minket arra méltatott, *
 hogy részünk legyen a szentek fényességében.
 A sötétség hatalmából kiragadott minket, *
 és helyet adott szeretett Fia országában.
 Benne nyertük el vére által a megváltást, *
 bűneink bocsánatát.
 
 Ő a láthatatlan Isten képmása, *
 az egész teremtés elsőszülöttje,
 mert benne teremtetett minden 
 a mennyben és a földön, *
 minden látható és láthatatlan:
 a trónusok és uralmak, *
 a fejedelemségek és hatalmasságok.
 
 Általa és érte teremtetett minden, 
 ő előbb van mindennél, *
 és benne áll fönn minden.
 
 Ő a testnek, az Egyháznak a feje, 
 ő a kezdet, elsőszülött a halottak közül, *
 hogy övé legyen az elsőség mindenben.
 
 Mert úgy tetszett az Atyának, 
 hogy benne lakjék az egész teljesség, *
 és általa békítsen ki magával mindent,
 békességet szerezve a kereszten kiontott vére árán *
 mindennek a földön és a mennyben.
 
 Ant.
 Ő az egész teremtés elsőszülöttje, övé az elsőség mindenben.
 
Rövid olvasmány, válaszos ének, Magnificat-antifóna, fohászok és könyörgés a napnak megfelelő zsolozsmából.
 Az imaóra befejezése az Általános részben.
 
 I. HÉT: CSÜTÖRTÖK
 
 IMÁDSÁGRA HÍVÁS
 
 V. 
 Nyisd meg, Uram.
Az Imádságra hívás zsoltára, 546, a zsolozsmának megfelelő antifónával.
 
 OLVASMÁNYOS IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Az Úr szava oltalmat ád a benne bízóknak.
 
 17. zsoltár, 31-51
 
 Hálaadás
 
 Ha Isten velünk, ki ellenünk? (Róm 8, 31)
 
 IV.
 
 Az Isten útja szeplőtelen út, 
 az Úr szava a tűzpróbát kiállta: *
 oltalmat ád a benne bízóknak.
 Van-e más Isten a mi Urunkon kívül? *
 Van-e más menedék, mint a mi Istenünk?
 Isten övezett föl engem erősséggel, *
 ő tette utamat feddhetetlenné,
 lábamat gyorssá tette, mint a szarvas lábát; *
 biztonságos magaslatra ő emelt föl engem.
 Ő edzette kezemet a harcra, *
 hogy karom az ércíjat meg tudja feszíteni.
 
 Ant. 
 Az Úr szava oltalmat ád a benne bízóknak.
 
 2. ant. 
 A te jobbod, Uram, átölelt engem.
 
 V.
 
 Oltalmazó pajzsot te nyújtottál nekem, 
 a te jobbod ölelt át engem, *
 és a te jóságod nevelgetett.
 Lépteimet biztossá tetted, *
 lábam azért nem ingadozott.
 Ellenségeimet űztem, és elértem, *
 vissza sem fordultam, amíg el nem vesztek.
 Összezúztam őket, megállni sem tudtak, *
 mind odahullottak lábam elé.
 Felöveztél a csatára erővel, *
 és elgáncsoltad a rám törőket.
 
 Ellenségeimet megszalasztottad, *
 szétszórtad gyűlölőimet.
 Kiáltottak, de nem volt szabadítójuk, *
 hívták az Urat, de rájuk nem hallgatott.
 Szétszórtam őket, mint a szél a port, *
 összetiportam, mint az utca sarát.
 Kimentettél a nép viszályaiból, *
 nemzetek fejévé rendeltél.
 Szolgám lett oly nép is, melyet nem ismertem, *
 engedelmesen hallgatnak rám.
 Idegenek keresték kedvemet, 
 az idegenek fiai elsápadtak előttem, *
 és reszkettek rejtekükben.
 
 Ant. 
 A te jobbod, Uram, átölelt engem.
 
 3. ant. 
 Éljen az Úr, magasztaltassék megmentő Istenem!
 
 VI.
 
 Éljen az Úr, Segítőm legyen áldott, *
 dicsőség üdvöm Istenének!
 Elégtételt adtál nekem, Uram, 
 és a népeket hatalmam alá vetetted, *
 dühödt ellenségeimtől megszabadítottál. -
 A lázongók fölé emeltél, *
 s kiszabadítottál az erőszakosok kezéből.
 
 Magasztallak azért, Uram, a nemzetek között, *
 és nevednek zsoltárt énekelek:
 csodálatos győzelmet adsz királyodnak, 
 jóságos vagy fölkentedhez, *
 Dávidhoz és családjához mindörökké.
 
 Ant. 
 Éljen az Úr, magasztaltassék megmentő Istenem!
 
Átvezető vers, olvasmányok és könyörgés a zsolozsmának megfelelően.
 
 REGGELI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Kelj föl, lantom, citerám, hadd ébresszem így a hajnalt!
 
 56. zsoltár
 
 Reggeli imádság megpróbáltatások idején
 
 Ez a zsoltár Urunk szenvedését énekli meg
 (Szt. Ágoston).
 
 Könyörülj rajtam, Uram, könyörülj rajtam, *
 hozzád menekül a lelkem.
 Szárnyad árnyékába menekülök, *
 amíg a veszedelem elvonul.
 A fölséges Istenhez kiáltok, *
 Istenhez, aki jóra fordítja sorsomat. -
 
 Elküld az égből, és megszabadít engem, 
 csúffá teszi elnyomóimat, *
 szeretetét és hűségét küldi hozzám Isten.
 Fekvőhelyemen oroszlánok tanyáznak, *
 amelyek felfalják az embert.
 Foguk éles lándzsa és nyíl, *
 nyelvük kifent acélpenge.
 
 Emelkedj, Istenem, az egek fölé, *
 dicsőítsenek az egész földön!
 
 Lábam elé csapdát állítottak, *
 és mélyen megalázták lelkemet.
 Előttem mély vermet ástak, *
 de ők maguk estek bele.
 
 Kész az én szívem, Istenem, 
 kész az én szívem: *
 hadd daloljak, hadd ujjongjak!
 Kelj föl, dicsőségem, 
 kelj föl, lantom, citerám, *
 hadd ébresszem így a hajnalt!
 
 Dicsőítelek a népek közt, Uram, *
 a nemzetek közt is neked szól énekem.
 Szerető jóságod felér az égig, *
 és hűséged a fellegekig.
 
 Emelkedj, Istenem, az egek fölé, *
 dicsőítsenek az egész földön.
 
 Ant. 
 Kelj föl, lantom, citerám, hadd ébresszem így a hajnalt!
 
 2. ant. 
 Népem jóllakik javaimmal, mondja az Úr.
 
 Kantikum
 Jer 31, 10-14
 
 A megszabadított nép öröme
 
 Jézusnak meg kellett halnia..., hogy Isten szétszóródott gyermekeit egybegyűjtse (Jn 11, 51. 52).
 
 Halljátok az Úr szavát, ti, nemzetek, *
 a távoli szigeteknek is hirdessétek:
 “Aki szétszórta Izraelt, össze is gyűjti, *
 és vigyáz rá, mint nyájára a pásztor.”
 
 Mert megváltotta az Úr Jákobot, *
 és kiszabadította az erősebb kezéből.
 Eljönnek, és dicsőítő dalba kezdenek Sion hegyén, *
 szinte áradva jönnek az Úr javaiért:
 a búzáért, borért és olajért, *
 zsenge bárányokért, borjakért.
 Olyan lesz a lelkük, mint az öntözött kert, *
 és nem éheznek többé.
 
 Körtáncot lejt akkor örömében a leány, *
 ifjú és öreg együtt örvend.
 Örömre változtatom gyászukat, *
 fájdalmukban vigasztalom, és felvidítom őket.
 Papjaikat bőséggel töltöm el, *
 és népem jóllakik javaimmal.
 
 Ant. 
 Népem jóllakik javaimmal, mondja az Úr.
 
 3. ant. 
 Nagy az Úr és minden dicséretre méltó a mi Istenünk városában. 
 
 47. zsoltár
 
 Hálaadás a nép szabadulásáért
 
 Elvitt egy magas hegyre, s ott megmutatta nekem a szent várost, Jeruzsálemet (Jel 21, 10).
 
 Nagy az Úr, és minden dicséretre méltó *
 a mi Istenünknek városában.
  Az ő szent hegye pompás, szép halom, *
 az egész földkerekség öröme.
 Sion hegye Észak Csúcsa, *
 a nagy király városa.
 Házaiban ismerik Istent, *
 mert ő maga lett a menedékük. -
 
 Íme, királyok fogtak össze, *
 és együtt felvonultak ellene.
 De amint meglátták, elámult szemük, *
 és zavarukban elfutottak.
 Úgy lepte meg őket a rettegés, *
 mint a szülő asszonyt a szorongása,
 mint mikor keletről szélvihar támad, *
 mely szétzúzza a tarziszi hajókat.
 
 Így hallottuk és láttuk ezt
 a Mindenható Isten városában, 
 a mi Istenünk városában: *
 mindörökre építette azt az Úr!
 Jóságodról elmélkedünk, Istenünk, *
 templomod belsejében.
 Istenünk, miként már neved is, 
 úgy fölséged is betölt minden földhatárt; *
 jobbod telve igazsággal.
 Örvendezzen Sion hegye, 
 ujjongjanak Júda leányai, *
 ítéleteid miatt.
 
 Sion falát kerüljétek meg, járjátok körül, *
 számláljátok össze tornyait!
 Csodáljátok meg bástyáit, 
 járjátok végig házait, *
 és mondjátok el utódaitoknak:
 Itt van az Isten, a mi Istenünk, 
 mindenkor és örökké, *
 ő vezet minket mindörökké.
 
 Ant. 
 Nagy az Úr és minden dicséretre méltó a mi Istenünk városában.
 
Rövid olvasmány, válaszos ének, Benedictus-antifóna, fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 
 NAPKÖZI IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 HIMNUSZ saját, az időszaknak megfelelően.
 
 ZSOLTÁROZÁS
 
 Antifóna az Időszaki részben.
 
 118. zsoltár, 17-24
 
 III. (Gimel)
 
 Csak légy jó szolgádhoz, és élni fogok, *
 és én igédet megtartom.
 Csodáidra nyisd föl szememet, *
 hogy törvényeidet csodálhassam!
 
 Csak jövevény vagyok a földön, *
 parancsaidat ne rejtsd el tőlem.
 Csupán egyetlen vágy emészti lelkemet, *
 hogy mindig végzéseidet kövessem.
 
 Csak fenyítsd meg a kevélyeket, *
 jaj annak, aki parancsaidtól eltévelyeg.
 Csalárdságtól és megvetéstől ments meg, *
 rendelkezéseidhez én hű maradok.
 
 Cselt szőhetnek, vádolhatnak a hatalmasok, *
 szolgád akkor is törvényeidről elmélkedik.
 Csak bizonyságaidban gyönyörködöm, *
 és igaz igéd lesz tanácsadóm.
 
 24. zsoltár
 
 Könyörgés bűnbocsánatért és szabadulásért
 
 A remény nem csal meg (Róm 5, 5).
 
 I.
 
 Lelkem hozzád emelem, Uram, *
 én Istenem, benned bízom, ne valljak szégyent!
 Ne ujjongjon ellenség fölöttem, *
 hiszen aki benned bízik, meg nem szégyenül.
 Az piruljon, aki megszegi hitét *
 minden semmiségért.
 
 Utaidat, Uram, mutasd meg nekem, *
 taníts meg ösvényeidre.
 Igazságod szerint vezess, taníts engem, 
 mivel te vagy az én megmentő Istenem, *
 és szüntelen benned bízom.
 
 Irgalmasságodra gondolj, Uram, *
 és könyörületedre, mely öröktől való.
 Ne emlékezz ifjúkorom bűnére, vétkére! 
 Irgalommal gondolj reám, *
 mert te jóságos vagy, Uram.
 
 Az Úr igazságos és jóságos, *
 ezért a bűnösöket útjára oktatja.
 A szelídeket törvénnyel vezeti, *
 az alázatosaknak ösvényét tanítja.
 
 Az Úr minden útja irgalom és hűség azoknak, *
 akik szövetségét s törvényét megtartják.
 Uram, bocsáss meg nekem a te nevedért, *
 mert sok vétek terheli lelkemet!
 
 II.
 
 Az istenfélő embert megtanítja az Úr, *
 melyik úton járjon.
 Mindig jó lesz sora az ilyen embernek, *
 és ivadéka örökli a földet.
 
 Az istenfélőket az Úr barátul fogadja, *
 szövetségét feltárja előttük.
 Szemem mindig az Úrra tekint, *
 hiszen ő vonja ki lábam a csapdából.
 
 Tekints rám, és irgalmazz: *
 elhagyatott vagyok és nyomorult.
 Adj enyhületet szívem gyötrelmének, *
 szabadíts ki bajaimból.
 
 Lásd, megaláztak, és szenvedek, *
 bocsásd meg hát minden bűnömet!
 Nézd ellenségeimet: oly sokan vannak, *
 s kegyetlen haraggal gyűlölnek engem.
 
 Oltalmazd lelkemet, ragadj ki a bajból, *
 ne érhessen szégyen, hisz reményem te vagy.
 Ártatlanság és becsületesség óvjon engem, *
 mivel teljességgel rád hagyatkozom.
 
 Szabadítsd meg, Istenem, Izraelt *
 minden sanyarúságából.
 
A többi Napközi imaórához a Kiegészítő zsoltárok, 943.
 
Rövid olvasmány, párvers és könyörgés a napnak megfelelő zsolozsmából.
 
 Az imaóra befejezése az Általános részben.
 
 ESTI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Hozzád kiáltottam, és meggyógyítottál, Uram; téged áldalak örökké.
 
 29. zsoltár
 
 Hálaadás a halálos veszedelemből való szabadulásért
 
 Dicsőséges feltámadása után Krisztus hálát ad az Atyának (Cassiodorus).
 
 Magasztallak, Uram, mert megmentettél, *
 nem hagytad, 
 hogy ujjongjanak rajtam ellenségeim.
 Uram, Istenem, hozzád kiáltottam, *
 és meggyógyítottál.
 Kihoztál, Uram, a holtak országából, *
 életben tartottál, nehogy sírba szálljak.
 
 Zsoltárt zengjetek az Úrnak, ti, az ő szentjei, *
 áldjátok szent emlékezetét,
 mert csak egy pillanatig tart haragja, *
 de jósága végigkísér életünkön.
 Ha este betér hozzám a sírás, *
 reggelre visszatér az ujjongás.
 
 Így szóltam magamban bízva: *
 “Sohasem fogok meginogni!”
 Te, Uram, jó voltál hozzám, *
 erős, magas hegyre állítottál.
 De ha elrejtetted arcodat, *
 én megrettentem.
 Hozzád kiáltok, Uram, *
 Istenemhez így könyörgök:
 
 “Véremből mi hasznod lenne, *
 hogyha sírba szállnék?
 Dicsőíthet-e a por téged, *
 magasztalhat-e hűségedért?
 Hallgass meg, Uram, és könyörülj rajtam, *
 te légy, Uram, segítségem!”
 
 Gyászomat örömre fordítottad, *
 széttépted szőrzsákomat, és örömbe öltöztettél,
 hogy lelkem énekeljen, és ne hallgasson. *
 Uram, én Istenem, téged áldalak örökké!
 
 Ant. 
 Hozzád kiáltottam, és meggyógyítottál, Uram; téged áldalak örökké.
 
 2. ant. 
 Boldog az az ember, akinek az Úr nem számítja be vétkét.
 
 31. zsoltár
 
 Boldog, aki bűnbocsánatot nyert
 
 Már Dávid király is boldognak mondja azt az embert, akit az Isten igazzá tesz érdemei nélkül  (Róm 4, 6).
 
 Boldog, akinek gonoszsága megbocsátva, *
 és akinek bűnét eltörölték.
 Boldog az, akinek az Úr nem számítja be vétkét, *
 és akinek lelke hamisság nélkül való.
 
 Elhallgattam, csontjaim is kiszáradtak, *
 míg egész nap kiáltoztam.
 Éjjel-nappal érzem kezed súlyát, *
 életerőm kiszáradt,
 mintha forró nyár heve tikkasztana.
 
 Bűnömet eléd tártam, *
 nem rejtettem el vétkemet előled.
 Így szóltam: “Megvallom az Úrnak gonoszságomat!” *
 És te megbocsátottad vétkemet.
 
 Ezért fohászkodik hozzád az igaz ember *
 a megpróbáltatás idején.
 Ha nagy vizek áradnak is, *
 őt el nem érik.
 Te vagy menedékem, megóvsz engem
 a gyötrelemtől, *
 a szabadulás ujjongásával veszel körül.
 
 “Értelmet adok neked, és megtanítalak a helyes útra, *
 szemem rajtad nyugszik.
 Ne úgy élj, mint a ló vagy az öszvér, *
 azokban nincs értelem, fék és kantár kell nekik;
 különben, ha be akarnád fogni őket, *
 még csak nem is közelítenének hozzád.”
 
 Sok szenvedés vár a gonoszokra, *
 de aki az Úrban bízik,
 azt ő szeretettel veszi körül.
 Igazak, vigadjatok és ujjongjatok az Úrban, *
 és örvendjen minden tiszta szívű!
 
 Ant. 
 Boldog az az ember, akinek az Úr nem számítja be vétkét.
 3. ant. 
 Hatalmat, tiszteletet és uralkodást adott neki az Úr, minden nép az ő szolgája lesz.
 
 Kantikum
 Jel 11, 17-18;
12, 10b-12a
 Isten ítélete
 
 Hálát adunk neked, *
 mindenható Urunk, Istenünk,
 aki vagy, aki voltál, és aki eljössz, *
 mert átvetted a főhatalmat, és uralkodol.
 
 Háborognak a nemzetek, *
 de eljött az ideje haragodnak
 és az ítéletnek a holtak fölött.
 Jutalmazd meg szolgáidat, a prófétákat és a szenteket, *
 neved tisztelőit: a kicsinyeket és a nagyokat.
 
 Eljött Istenünk üdvössége, ereje és országa, *
 és Fölkentjének királysága,
 mert letaszították testvéreink vádlóját, *
 aki éjjel-nappal vádolta őket Istenünk trónja előtt.
 
 Legyőzték őt a Bárány vérével, *
 és tanúságuk igéjével.
 Még életüket sem kímélték, *
 mindhalálig!
 Ezért örvendezzetek, ti mennyek, *
 és ti, akik benne laktok!
 
 Ant. 
 Hatalmat, tiszteletet és uralkodást adott neki az Úr, minden nép az ő szolgája lesz.
 
Rövid olvasmány, válaszos ének, Magnificat-antifóna, fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 I. HÉT: PÉNTEK
 
 IMÁDSÁGRA HÍVÁS
 
 V. 
 Nyisd meg, Uram.
Az Imádságra hívás zsoltára, 546, a zsolozsmának megfelelő antifónával.
 
 OLVASMÁNYOS IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Kelj oltalmamra, Uram!
 
 34. zsoltár, 1-2. 3c. 9-19. 22-23. 27-28
 
 Isten megszabadítja az üldözöttet
 
 Összegyűltek... és tanácsot tartottak, hogyan tudnák Jézust csellel elfogni, és megölni (Mt 26, 3. 4).
 
 I.
 
 Ítéld meg, Uram, az engem ítélőket, *
 harcolj az ellenem harcolókkal!
 Ragadj vértet, pajzsot, 
 úgy kelj oltalmamra, *
 és mondd lelkemnek: “Üdvösséged én vagyok!”
 
 Lelkem pedig ujjongjon az Úrban, *
 örvendezzen, hogy szabadulást hozott.
 Még csontjaim is azt mondják: *
 “Ki volna hozzád fogható, Uram?
 Megmented a gyöngét az erős kezétől, *
 a nyomorult szegényt a fosztogatótól.”
 
 Hamis tanúk állnak elő, *
 s olyanról vádolnak, amiről nem tudok.
 Rosszal fizetnek a jóért, *
 lelkem azért nagyon elhagyatott.
 
 Ant. 
 Kelj oltalmamra, Uram!
 
 2. ant. 
 Ítéld meg ügyemet, Uram; védj meg, mert hatalmas vagy!
 II.
 
 Pedig amikor ők voltak betegek, *
 gyászt öltöttem magamra,
 böjttel sanyargattam lelkem, *
 és esengve értük imádkoztam.
 Mint baráttal vagy testvérrel bántam velük, *
 mintha anyámat gyászolnám,
 görnyedten búsultam.
 
 De amikor meginogtam, örömükben összegyűltek, *
 összegyűltek és gyötörtek, kiket nem ismerek.
 Szünet nélkül marcangolnak, 
 ingerelnek, gúnyolva gúnyolnak, *
 és fogukat vicsorgatják ellenem.
 
 Ant. 
 Ítéld meg ügyemet, Uram; védj meg, mert hatalmas vagy!
 
 3. ant. 
 Nyelvem egész nap igazságosságodat hirdeti.
 
 III.
 
 Meddig tűröd még, Uram? 
 Mentsd meg lelkemet a gazságuktól, *
 életemet az oroszlánoktól.
 Magasztallak akkor a nagy gyülekezetben, *
 dicsőítelek a sok nép között.
 
 Ne mulassanak rajtam álnok ellenségeim, *
 akik ok nélkül gyűlölnek,
 és sanda szemmel tekintenek rám.
 Látod, Uram, ne hallgass tovább! *
 Uram, ne maradj tőlem távol!
 
 Kelj föl, állj ki igazságom mellett, *
 igaz ügyem mellett, én Uram, Istenem!
 
 Ujjongjanak, örüljenek, akik igazam akarják. *
 Szüntelenül mondják: “Legyen áldott az Úr, 
 aki békességet akar szolgájának!”
 Nyelvem akkor igazságosságodat hirdeti, *
 és dicséretedet egész nap.
 
 Ant. 
 Nyelvem egész nap igazságosságodat hirdeti.
 
Átvezető vers, olvasmányok és könyörgés a zsolozsmának megfelelően.
 
 REGGELI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Neked tetsző áldozatot hoznak oltárodra, Uram.
 
 50. zsoltár
 
 Könyörülj rajtam, Istenem!
 
 Újuljatok meg lélekben és érzületben, s öltsétek magatokra az új embert! (Ef 4, 23-24).
 
 Könyörülj rajtam, Istenem, *
 szerető jóságod szerint,
 és minthogy mérhetetlen a te irgalmad, *
 gonoszságomat töröld le rólam!
 Mosd le bűnömet teljesen, *
 és vétkemtől tisztíts meg engem! -
 
 Gonoszságomat belátom, *
 bűnöm előttem lebeg szüntelen.
 Egyedül csak ellened vétkeztem, *
 ami színed előtt gonosz, olyat tettem.
 Te feddhetetlen vagy döntéseidben, *
 és igazságos, amikor ítélsz.
 
 Íme, én bűnben születtem, *
 anyám már vétekben fogant engem.
 Te pedig a szívben élő hűséget kedveled, *
 és kinyilatkoztattad nekem bölcsességed titkait.
 
 Hints meg izsóppal, és tiszta leszek, *
 moss meg, és fehérebb leszek, mint a hó!
 Add, hogy vidámságot és örömet halljak, *
 hadd örvendezzenek megtört csontjaim!
 
 Fordítsd el bűneimtől arcodat, *
 és töröld el minden vétkem.
 Tiszta szívet teremts bennem, Istenem, *
 új és erős lelket önts belém!
 
 Ne taszíts el színed elől, *
 és szent lelkedet ne vond meg tőlem!
 Add meg újra az üdvösség örömét, *
 a készséges lelkületet erősítsd bennem!
 
 A vétkeseknek megmutatom utadat, *
 és a bűnösök hozzád térnek.
 Ments meg a vérontástól, Isten, szabadító Istenem, *
 igazságosságodat ujjongva hirdeti nyelvem.
 
 Nyisd meg, Uram, ajkamat, *
 hogy dicséretedet hirdesse szavam!
 Hiszen te a véres áldozatot nem kedveled, *
 s ha égőáldozatot hoznék, nem vennéd szívesen.
 Isten előtt kedves áldozat a megtört lélek, *
 te nem veted meg a töredelmes
 és alázatos szívet. -
 
 Jóságodban, Uram, tégy jót Sionnal, *
 építsd fel újra Jeruzsálem falait!
 Akkor majd neked tetsző áldozatot hoznak eléd, *
 és oltárodon fiatal tulkokat áldoznak.
 
 Ant. 
 Neked tetsző áldozatot hoznak oltárodra, Uram.
 2. ant. 
 Az Úrban igazul meg és dicsőül meg Izrael minden ivadéka.
  Kantikum
 Iz 45, 15-26
 Térjenek az Úrhoz mind a nemzetek
 
 Jézus nevére hajoljon meg minden térd (Fil 2, 10).
 
 Bizony, rejtőző Isten vagy, te, *
 Izrael Istene, Szabadítója!
 
 Szégyent és gyalázatot vallanak ellenségei, *
 megszégyenülten távoznak a bálványfaragók.
 Izrael szabadulást talál az Úrban örökre; *
 nem szégyenültök meg,
 és nem láttok gyalázatot soha.
 
 Mert így szól az Úr, az egek teremtője, *
 aki alkotta s formálta a földet, aki fönntartja,
 mert nem hiába teremtette, 
 hanem azért alkotta, hogy lakjanak rajta: *
 “Én vagyok az Úr, és senki más.
 Nem beszéltem én titokban, *
 a föld sötét zugaiban.
 Nem azt mondtam Jákob sarjának: 
 »A zűrzavarban keressetek!« *
 Én, az Úr, nyíltan szólok hozzátok,
 és igazat hirdetek.
 
 Gyűljetek egybe, jertek, lépjetek ide mind, *
 akik a nemzetek közül megszabadultatok.
 Oktalanok azok, 
 akik fából faragott képeket hurcolnak, *
 és olyan istenhez könyörögnek,
 aki nem tud segíteni.
 Hirdessétek, tegyétek szóvá,
  és beszéljétek meg egymás között: 
 »Ki hirdette ezt kezdettől fogva, *
  ki mondta meg előre régen?«
 Nemde én, az Úr? 
 Nincs más Isten énrajtam kívül, *
 igaz és szabadító Isten nincs kívülem.
 
 Térjetek hozzám, és megszabadultok,
 minden határai a földnek, *
 mert én vagyok az Úr, és senki más.
 
 Önmagamra tettem esküt; 
 igaz beszéd hagyja el ajkamat, *
 meg nem hiúsuló ige.
 Előttem hajol meg minden térd, *
 és minden nyelv énrám esküszik.
 
 Ezt mondják majd: 
 Csak az Úrban van üdvösség és erő; *
 hozzá térnek megszégyenülve mind,
 akik ellene lázadoztak.
 Az Úrban igazul meg és dicsőül meg *
 Izrael minden ivadéka.”
 
 Ant. 
 Az Úrban igazul meg és dicsőül meg Izrael minden ivadéka.
 
 3. ant. 
 Járuljatok az Úr színe elé vidám énekszóval!
 
 Amikor a következő zsoltárt, mint az Imádságra hívás zsoltárát már imádkoztuk, helyébe a 94. zsoltárt kell venni, 546.
 
 99. zsoltár
 
 Az Úr házába lépők örvendezése
 
 Isten parancsolja, hogy győzelmi éneket énekeljenek a megváltottak (Szt. Atanáz).
 
 Ujjongjatok az Úrnak, minden földek, *
 szolgáljatok az Úrnak örvendezve;
 járuljatok színe elé *
 vidám énekszóval!
 
 Tudjátok meg, hogy az Úr az Isten, 
 ő alkotott minket, övéi vagyunk, *
 háza népe és legelőjének nyája.
 
 Őt magasztalva lépjetek be kapuján, 
 énekelve vonuljatok hajlékába, *
 adjatok hálát neki, és áldjátok nevét,
 mert valóban jó az Úr, 
 szeretete megmarad örökké, *
 és hűsége nemzedékről nemzedékre.
 
 Ant. 
 Járuljatok az Úr színe elé vidám énekszóval!
 
Rövid olvasmány, válaszos ének, Benedictus-antifóna, fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 
 NAPKÖZI IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ saját, az időszaknak megfelelően.
 
 ZSOLTÁROZÁS
 
 Antifóna az Időszaki részben.
 
 118. zsoltár, 25-32
 
 IV. (Daleth)
 
 Dermedt lelkemmel porba roskadok, *
 igéddel éltess engem!
 Dolgaimat eléd tártam, és te meghallgattál, *
 taníts meg rendelkezéseidre!
 
 Döntéseid útját add megértenem, *
 csodás tetteiden szemlélődöm.
 Dúlt lelkem könnyes a kíntól, *
 igéddel emelj föl engem! -
 De tarts távol engem a hazugok útjától, *
 jóságodban add nekem törvényedet.
 Döntöttem, a hűség útját választottam, *
 végzéseidhez tartom magam.
 
 Döntéseidhez tapadok, Uram, *
 ne engedd, hogy szégyent valljak.
 Dicső végzéseid útját futva járom, *
 mert szívemet kitágítottad!
 
 25. zsoltár
 
 Ártatlan ember bizalma és imája
 
 Isten Krisztusban választott ki a világ teremtése előtt,  hogy szentek és feddhetetlenek legyünk (Ef 1, 4).
 
 Szolgáltass nekem igazságot, Uram, 
 mert ártatlanul élek, *
 és ingadozás nélkül rád hagyatkozom.
 Tégy próbára, Uram, vizsgálj meg engem, *
 tisztítsd meg szívemet-lelkemet!
 
 Szemem előtt tartom jóságodat szüntelen, *
 igazságod szerint járok-kelek.
 Nem ülök hitvány emberek közé, *
 alattomosokkal nem járok együtt.
 Gyűlölöm a gonoszok hordáját, *
 és nem ülök istentelenek közé.
 
 Ártatlan szívvel mosom kezemet, *
 s úgy járom körül oltárodat, Uram,
 hogy hangos szóval zengjem dicséreted, *
 és hirdessem csodás tetteidet.
 Szeretem, Uram, lakóházadat, *
 dicsőségednek otthonát.
 
 Ne ragadd el lelkem a gonoszokkal, *
 se életem a vérengzőkkel.
 Teli az ő markuk gonoszsággal, *
 s vesztegető ajándékot rejt jobb kezük.
 Én azonban feddhetetlenül élek, *
 szabadíts meg, és könyörülj rajtam!
 Lábam megmarad az egyenes úton, *
 s a gyülekezetben áldom az Urat!
 
 27. zsoltár, 1-3. 6-9
 Fohászkodás és hálaadás
 
 Atyám, hálát adok neked, hogy meghallgattál 
 (Jn 11, 41).
 Téged hívlak, Uram, *
 Istenem, ne fordulj el tőlem szótlan!
 Mert ha némán elfordulsz tőlem, *
 olyan leszek, mint azok, akik sírba szálltak.
 
 Hallgasd meg könyörgő szavamat,
 amikor hozzád kiáltok, *
 kezemet szent templomod felé tárom.
 Ne végy egy sorba a bűnösökkel *
 és a gonosztevőkkel,
 akik társaikkal békésen beszélnek, *
 de rosszat forralnak szívükben.
 
 Áldott legyen az Úr, 
 aki meghallgatja könyörgésem szavát; *
 erőm az Úr és védőpajzsom!
 Szívem benne bízott, és ő megsegített, 
 örvendezik a szívem, *
 énekemmel adok hálát neki.
 
 Népének erőssége az Úr, *
 Fölkentjének szabadulása és menedéke.
 Szabadítsd meg, Uram, néped, 
 áldd meg a te örökséged, *
 légy pásztora, és te vezesd mindörökké!
 
A többi Napközi imaórához a Kiegészítő zsoltárok, 943.
Rövid olvasmány, párvers és könyörgés a napnak megfelelő zsolozsmából.
 Az imaóra befejezése az Általános részben.
 ESTI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Gyógyíts meg engem, Uram, mert vétkeztem ellened.
 
 40. zsoltár
 
 Beteg ember imája
 
 Egyiketek elárul engem, egy, aki eszik velem (Mt 14, 18).
 
 Boldog, aki gondol a szűkölködőre, *
 annak az Úr megmentője lesz a rossz napokban.
 Megőrzi őt az Úr, és életben tartja, 
 boldoggá teszi a földön, *
 és nem adja át ellenségei dühének.
 Betegágyán segítséget hoz neki az Úr, *
 és enyhülést ad minden betegségében.
 
 Így szóltam: “Uram, könyörülj rajtam, *
 gyógyíts meg engem, mert vétkeztem ellened!”
 Ellenségeim rám átkot szórnak: *
 “Mikor hal meg már, és neve mikor vész el?”
 És ha egyik bejön, hogy meglátogasson, 
 hazugságot beszél, 
 gonoszságát szívébe gyűjti, *
 és gyalázni kezd, amikor távozik.
 
 Összesúg romlásomra minden ellenségem, *
 rosszat forralnak ellenem:
 “Halálos kór van már benne, *
 ágynak esett, nem is kel fel soha többé.”
 Még barátom is, akiben pedig bíztam, *
 aki együtt ette kenyerét velem,
 sarkát emelte ellenem. -
 
 De te, Uram, könyörülj meg rajtam, *
 állíts talpra, hadd fizessek meg nekik!
 Abból tudom meg, hogy kedvelsz engem, *
 ha nem ül diadalt fölöttem ellenségem.
 Te pedig engem ártatlanságomért felkaroltál, *
 és színed elé állítottál mindörökre.
 
 Áldott az Úr, Izrael Istene, *
 öröktől fogva mindörökké! Ámen, ámen!
 
 Ant. 
 Gyógyíts meg engem, Uram, mert vétkeztem ellened.
 2. ant. 
 Velünk van a Seregek Ura, a mi menedékünk Jákob Istene.
 
 45. zsoltár
 
 Isten a mi menedékünk, a mi erős várunk
 
 Emmánuel lesz a neve. Ez azt jelenti: “Velünk az Isten”
  (Mt 1, 23).
 
 Isten a mi menedékünk, a mi erős várunk, *
 biztos segítségünk, amikor
 szorongatnak minket.
 Nem félünk ezért, ha a föld háborog, *
 és ha a hegyek a tengerbe zuhannak.
 Hadd zúgjanak és áradjanak vizei, *
 hadd rengjenek viharától a bércek!
 
 Csörgedező patakok vidítják Isten városát, *
 a Magasságbelinek szentséges lakhelyét.
 Nem fog megrendülni, mert Isten lakik benne, *
 Isten oltalmazza már kora hajnalban.
 Nemzetek tomboltak, országok inogtak; *
 az Úr mennydörgő szózatától megrettent a föld.
 
 Velünk van a Seregek Ura, *
 a mi menedékünk Jákob Istene.
 
 Jöjjetek, és lássátok az Úr tetteit, *
 a csodákat, melyeket a földön végbevitt.
 Elnémítja a hadakat szerte a világon: 
 összetör íjat, lándzsát összezúz, *
 a pajzsokat tűzben elégeti.
 “Legyen elég, és lássátok be: az Isten én vagyok; *
 fölséges a nemzetek közt, fölséges a földön.”
 
 Velünk van a Seregek Ura, *
 a mi menedékünk Jákob Istene.
 
 Ant. 
 Velünk van a Seregek Ura, a mi menedékünk Jákob Istene.
 
 3. ant. 
 Eljön minden nemzet, és színed elé borul, Urunk.
 
 Kantikum
 Jel 15, 3-4
 
 A hódolat éneke
 
 Nagy és csodálatos minden műved, *
 mindenható Urunk, Istenünk.
 Hűségesek és igazak útjaid, *
 nemzetek Királya!
 
 Ki ne félne, tisztelne téged, Urunk, *
 ki ne dicsérné nevedet?
 Egyedül csak te vagy a Szent, 
 eljön minden  nemzet, és színed elé borul, *
 mert nyilvánvalóvá lett, ahogyan ítéltél.
 
 Ant. 
 Eljön minden nemzet, és színed elé borul, Urunk.
 
Rövid olvasmány, válaszos ének, Magnificat-antifóna, fohászok és könyörgés a napnak megfelelő zsolozsmából.
 
 Az imaóra befejezése az Általános részben.
 
 I. HÉT: SZOMBAT
 
 IMÁDSÁGRA HÍVÁS
 
 V. 
 Nyisd meg, Uram.
Az Imádságra hívás zsoltára, 546, a zsolozsmának megfelelő antifónával.
 
 OLVASMÁNYOS IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
Ez azonban elmarad, ha az Imádságra hívás közvetlenül az imaóra előtt van.
 
 HIMNUSZ, a zsolozsmának megfelelően.
 
 ZSOLTÁROZÁS
 
 1. ant. 
 Énekeljetek az Úrnak, és emlékezzetek csodatetteire, melyeket végbevitt!
 
 104. zsoltár
 
 Az Úr hűséges marad ígéreteihez
 
 Az apostolok hirdetik a nemzeteknek, hogy eljövetelekor Isten milyen csodatetteket visz végbe  (Szt. Atanáz).
 
 I.
 
 Adjatok hálát az Úrnak, és hívjátok segítségül nevét, *
 hirdessétek nagy tetteit a nemzetek között.
 Énekeljetek és zengjetek zsoltárt neki, *
 emlegessétek minden csodáját.
 Dicsekedjetek szent nevével, *
 az Urat kereső szívek örvendezzenek.
 
 Keressétek az Urat és hatalmas erejét, *
 keressétek arcát szüntelen.
 Emlékezzetek csodatetteire, melyeket végbevitt, *
 és ajkáról elhangzó csodás döntéseire,
 ti, Ábrahámnak, az ő szolgájának ivadékai, *
 választottjának, Jákobnak fiai. -
 
 Ő az Úr, a mi Istenünk, *
 ő ítéli meg az egész földet.
 Örökké emlékezik szövetségére, *
 ezernyi nemzedéknek adott igéjére:
 az Ábrahámmal kötött szövetségre, *
 Izsáknak tett esküjére.
 
 Ezt hagyta végzésül Jákobnak, *
 és Izraelnek örök szövetségül.
 Így szólt: “Kánaán földjét neked adom, *
 az lesz kimért örökrészed.”
 Amikor még csekély számban voltak, *
 és kevesen éltek ott mint jövevények,
 nemzettől nemzetig vándoroltak, *
 egyik országtól a másik népig,
 nem engedte, hogy bárki is elnyomja őket; *
 királyokat fenyített meg miattuk:
 “Ne bántsátok fölkentjeimet, *
 prófétáimnak ne ártsatok!”
 
 Ant. 
 Énekeljetek az Úrnak, és emlékezzetek csodatetteire, melyeket végbevitt!
 
 2. ant. 
 Az Úr nem hagyta el az eladott igazat, hanem a bűnösök kezéből kiszabadította.
 
 II.
 
 Aztán az országra éhséget bocsátott, *
 és elpusztított minden falat kenyeret.
 De elküldött előttük egy férfit, *
 Józsefet, akit rabszolgának adtak el.
 Lábát rabbilincsbe verték, *
 nyakát vasba szorították,
 amíg be nem teljesedett, amit mondott, *
 és az Úr igéje igazolta őt.
 
 A király üzent, és feloldotta, *
 a népek fejedelme kiszabadította.
 Házának urává tette őt, *
 egész vagyonának intézőjévé,
 hogy tetszése szerint vezesse népe nagyjait, *
 és bölcsességre tanítsa véneit.
 
 Ant. 
 Az Úr nem hagyta el az eladott igazat, hanem a bűnösök kezéből kiszabadította.
 3. ant. 
 Szent szaváról megemlékezett az Úr, és ujjongás között vezette ki népét.
 
 III.
 Akkor költözött Egyiptomba Izrael, *
 és Kám földjén Jákob így lett jövevény.
 Az Úr itt nagyon megsokasította népét, *
 ellenségeinél erősebbé tette.
 De megfordította azok szívét, 
 így népét meggyűlölték, *
 és álnokul bántak szolgáival.
 Akkor elküldte szolgáját, Mózest, *
 és Áront, akit kiválasztott.
 Szavuk által csodás jeleket vitt végbe, *
 csodákat művelt Kám földjén.
 
 Sötétséget küldött, és éjt borított rájuk, *
 szavainak mégis ellenálltak.
 Akkor a vizeiket vérré változtatta, *
 halaikat kipusztította.
 Békák hemzsegtek földjükön, *
 még a fejedelmi palotákban is.
 Szavára bögölyök rajzottak elő, *
 és szúnyogok lepték el határukat.
 Eső helyett jégzivatart küldött rájuk, *
 és földjükre emésztő tüzet.
 Elverte szőlőjüket és fügefáikat, *
 határaikban a fákat összetörte.
 
 Szavára előtűnt a sáska, *
 és megszámlálhatatlan sok rovar.
 Országuk minden füvét lelegelték, *
 földjük minden termését felfalták.
 Országukban minden elsőszülöttet megölt, *
 minden zsengéjét a férfinemnek. -
 Kivezette őket arannyal, ezüsttel megrakottan, *
 és a törzsek között egy sem volt beteg.
 Egyiptom ujjongott távozásukon, *
 mert rájuk nehezedett a tőlük való félelem.
 Oltalmul felhőt borított rájuk, *
 és tüzet küldött, hogy világítson nekik éjjel.
 
 Kérésükre fürjek jöttek, *
 és jóllakatta őket mennyei kenyérrel.
 Megnyitotta a sziklát, és ömlött a víz, *
 folyamok áradtak a sivatagban.
 Mert szent ígéretéről megemlékezett, *
 amelyet szolgájának, Ábrahámnak tett.
 
 Örvendezés között vezette ki népét, *
 és választottjait ujjongás között.
 A nemzetek országait nekik adta, *
 a népek munkájának gyümölcsét ők örökölték,
 hogy megtartsák törvényeit, *
 és teljesítsék parancsait.
 
 Ant.
 Szent szaváról megemlékezett az Úr, és ujjongás között vezette ki népét.
 Átvezető vers, olvasmányok és könyörgés a zsolozsmának megfelelően.
 
 REGGELI DICSÉRET
 
 V. 
 Istenem, jöjj segítségemre! Dicsőség az Atyának. Miképpen. Alleluja.
Ez azonban elmarad, ha az Imádságra hívás közvetlenül az imaóra előtt van.
 HIMNUSZ, a zsolozsmának megfelelően.
 ZSOLTÁROZÁS
 
 1. ant. 
 Téged kutat szemem virradat előtt.
 
 118. zsoltár, 145-152
 XIX. (Kof)
 
 Teljes szívemből kiáltok, hallgass meg, Uram, *
 parancsaidat én megtartom.
 Tehozzád kiáltok, szabadíts meg engem, *
 intelmeidet én híven őrzöm.
 
 Téged szólít kiáltásom már hajnal előtt, *
 mert nagyon reménykedem igéidben.
 Téged kutat szemem virradat előtt, *
 hogy szavaidról elmélkedjem.
 
 Tekints jóságodban könyörgésemre, Uram, *
 ítéleteid szerint éltess engem!
 Túl közel vannak már álnok üldözőim, *
 de törvényedtől távol vannak.
 
 Te azonban közel vagy, Uram, *
 minden intelmed maga a hűség.
 Tudtam én parancsaidról kezdet óta, *
 és azt is, hogy mindörökre adtad.
 
 Ant. 
 Téged kutat szemem virradat előtt.
 
 2. ant. 
 Az Úr lett az én erősségem és dicsőségem, ő lett az én szabadítóm.
 
 Kantikum
 Kiv 15, 1-4a.
8-13. 17-18
 
 Győzelmi ének a Vörös-tengeren való átkelés után
 
 Akik legyőzték a vadállatot, Mózesnek, az Isten szolgájának énekét énekelték (vö. Jel 15, 2-3).
 
 Daloljunk az Úrnak, 
 mert fölséges és dicsőséges, *
 lovat és lovast a tengerbe taszított.
 
 Az Úr az én erősségem és dicsőségem, *
 ő lett az én szabadítóm.
 Ő az én Istenem, dicsőítem őt, *
 magasztalom, mert atyáim Istene.
 Hős harcos az Úr, 
 “Mindenható” az ő neve, *
 tengerbe vetette a fáraó harci szekerét
 és seregét. -
 Haragod leheletétől feltorlódtak a vizek, 
 a tornyosuló hullámok megálltak, *
 az örvények a tenger mélyén összegyűltek.
 Az ellenség így szólt: “Üldözőbe veszem, elfogom, *
 szétosztom a zsákmányt, és kielégül lelkem,
 kirántom kardomat, *
 kezem elpusztítja őket!”
 Rájuk leheltél, és összecsapott felettük a tenger; *
 elmerültek, mint ólom a hatalmas vizekben.
 
 Ki olyan fölséges, mint te vagy szentélyedben, *
 félelmetes, dicsőséges, csodákat cselekvő?
 Kinyújtottad kezedet, és a föld elnyelte őket; *
 megváltott népednek jóságos vezére lettél.
 Hatalmad vezette őt *
 a te szent hajlékodba.
 
 Bevezeted, és örökséged hegyére költözteted népedet, *
 erős lakhelyedre, amelyet te építettél,
 szentélyedbe, amelyet a te kezed alkotott, Uram. *
 Uralkodjék az Úr mindenkor és mindörökké!
 
 Ant. 
 Az Úr lett az én erősségem és dicsőségem, ő lett az én szabadítóm.
 3. ant. 
 Dicsérjétek az Urat, minden népek! 
 
 116. zsoltár
 Az irgalmas Isten dicsérete
 
 Állítom,  ... irgalmasságáért magasztalják Istent a pogányok  (Róm 15, 8. 9).
 
 Dicsérjétek az Urat, minden népek, *
  magasztaljátok őt, minden nemzetek.
 
 Mert erős fölöttünk az ő irgalma, *
 és az Úr hűsége örökké megmarad!
 
 Ant. 
 Dicsérjétek az Urat, minden népek!
Rövid olvasmány, válaszos ének, Benedictus-antifóna, fohászok és könyörgés a napnak megfelelő zsolozsmából.
 Az imaóra befejezése az Általános részben.
 NAPKÖZI IMAÓRA
 
 V. 
 Istenem, jöjj segítségemre! Dicsőség az Atyának. Miképpen. Alleluja.
 
 HIMNUSZ saját, az időszaknak megfelelően.
 
 ZSOLTÁROZÁS
 
 Antifóna az Időszaki részben.
 
 118. zsoltár, 33-40
 
 V. (He)
 
 Engem igaz utadra taníts meg, Istenem, *
 és én azt mindig megtartom.
 Elmémet segítsd, és megtartom törvényeidet, *
 ragaszkodom hozzá teljes szívvel.
 
 Ezért parancsaid ösvényén vezess, *
 mert kedvem telik bennük.
 Egész szívemet tanításod felé fordítsd, *
 és ne a fösvénységre.
 
 E hiábavalóktól fordítsd el szemem, *
 a te utadon éltess engem!
 Erősítsd meg szolgádnak tett ígéretedet, *
 amelyet a téged félőknek adtál.
 
 Enyhítsd kínos szégyenemet, amitől rettegek, *
 csak a te ítéleteid örvendetesek.
 Ezért kívántam úgy tanításodat, *
 hogy igazságoddal éltess engem.
 
 33. zsoltár
 
 Az Úr az igazak üdvössége
 
 Már tapasztaltátok, hogy milyen jó az Úr (1 Pét 2, 3).
 
 I.
 
 Áldom az Urat minden időben, *
 dicséretét szüntelenül zengi ajkam.
 Lelkem az Úrban dicsekszik, *
 hallják meg a szelídek, és örvendezzenek.
 Magasztaljátok az Urat velem együtt, *
 dicsőítsük az ő nevét mindnyájan!
 
 Kerestem az Urat, és ő meghallgatott, *
 és kiragadott engem minden rettegésből.
 Tekintsetek rá, és eláraszt a fény benneteket, *
 és arcotokat nem érheti szégyen.
 
 Egy szegény hozzá kiáltott, 
 az Úr meghallgatta őt, *
 és minden szorongatásból kiszabadította.
 Gondosan körülsáncol az Úr angyala
 minden istenfélőt, *
 és megszabadítja őket.
 
 Ízleljétek és lássátok, mily édes az Úr, *
 boldog az az ember, aki benne bízik.
 Féljétek az Urat, ti, szentjei, *
 semmiben sem nélkülöz az istenfélő.
 Jómódúak éheznek és nyomorognak, *
 de akik az Istent keresik, nem szűkölködnek.
 
 II.
 
 Jöjjetek, fiaim, hallgassatok rám, *
 az Úr félelmére oktatlak titeket.
 Ki az az ember, aki élni vágyik, *
 és szeretne jó napokat látni?
 
 Fékezd nyelvedet, hogy ne szóljon rosszat, *
 és ajkadat, hogy ne beszéljen hazugságot.
 Fordulj el a rossztól, és tedd a jót, *
 törekedj a békességre, és járj annak útján!
 
 Az Úr szeme az igazakra tekint, *
 és füle meghallja kiáltásukat.
 Arcát a gonoszok ellen fordítja az Úr, *
 hogy még emlékük is eltűnjék a földről.
 
 Kiáltottak, és az Úr meghallgatta, *
 és minden szorongatásból kiszabadította őket.
 A töredelmes szívűekhez közel van az Úr, *
 és szabadulást hoz a megtört lelkűeknek.
 
 Tengernyi csapás hull az igazakra, *
 de mindezekből kiszabadítja az Úr őket.
 Megőrzi minden csontjukat, *
 hogy azokból egy sem törhet össze.
 
 Végez a gonosszal gonoszsága, *
 és akik gyűlölik az igazat, megbűnhődnek érte.
 Az Úr megváltja szolgái életét, *
 és nem bűnhődik senki, aki őbenne reménykedik.
 
 A többi Napközi imaórához a Kiegészítő zsoltárok, 943.
 
Rövid olvasmány, párvers és könyörgés a napnak megfelelő zsolozsmából.
 
 Az imaóra befejezése az Általános részben.